text:
INGINGO Y’IBANZE | IKIBAZO CY’INDIMI CYARAKEMUTSE!
Inzitizi z’ururimi si iza none!
KUBA ku isi havugwa indimi nyinshi, ubu zigera ku 7.000, bishobora kubangamira abantu mu ngendo, mu buhahirane, mu bucuruzi, mu mashuri ndetse no mu miyoborere. Icyo kibazo cyahozeho kuva kera. Urugero, mu myaka igera ku 2.500 ishize, Umwami Ahasuwerusi w’Ubuperesi (ushobora kuba ari Xerxes wa I) yandikiye intara zose yategekaga, ‘zaheraga mu Buhindi zikagera muri Etiyopiya, zose hamwe zari intara 127. Buri ntara yandikirwa hakurikijwe imyandikire yayo, na buri bwoko bwandikirwa mu rurimi rwabwo.’ *
Muri iki gihe yaba imiryango ndetse na za leta ntibyakwirushya bikora umurimo nk’uwo ugoye. Icyakora, hari umuryango umwe wabigerageje kandi wageze kuri byinshi. Uwo ni umuryango w’Abahamya ba Yehova basohora amagazeti, ibyo gutega amatwi, videwo, ibitabo na Bibiliya, mu ndimi zisaga 750. Muri izo ndimi, harimo 80 z’amarenga. Nanone Abahamya ba Yehova basohora ibitabo bitandukanye mu nyandiko z’abatabona.
Igishishikaje ni uko Abahamya ba Yehova bakora uwo murimo nta nyungu bategereje. Ariko ibyo ntibitangaje, kuko abahindura ibyo bitabo n’abandi bakozi babo bose ari abakorerabushake. None se kuki bemera kuvunika bigeze aho bagahindura ibitabo mu ndimi nyinshi, kandi se ako kazi bagakora bate?
^ par. 3 Reba muri Bibiliya, muri Esiteri 8:9.


c: text/html

text:
Kimwe mu bintu bikunze kwibazwaho mu buzima bwa Gikristo ni impamvu ki gukizwa no kwizera Yesu bitadushyira kure y'ibibazo. Kuki Imana y'impuhwe, imbabazi n'urukundo itaturinda akaga n'imibabaro bitugwirira? Hanze aha tubona abakozi b'Imana barwara, abandi bagapfusha abana mu buryo bubabaje, abandi bagahangayikishwa n'ubukene ..... muri make ibabazo ni byinshi. Aha ni ho abenshi bibaza bati "Ese kuba Imana idukunda kandi ishobora byose, ntiyakagombye kuturinda imibabaro" ; "None se twebwe ko tudashobora byose, kandi abo dukunda tugakora ibishoboka byose ngo batababara?"
Mu buryo budasubirwaho kandi budashidikanywaho, Bibiriya itubwira ko Imana ikunda abana bayo cyane. Uru ni urufatiro rukomeye ku Mwizera wese, kandi Bibiriya ikanongeraho ko ibitubaho byose bifatanyiriza hamwe kutuzanira ibyiza (Abaroma 8:28). Ibi bisobanuye ko ibitubaho byose, byaba byiza cyangwa bibi, byaba ibigeragezo cyangwa imibabaro, byose nyine bihuriza ku mwanzuro umwe: Bifatanyariza hamwe kutuzanira ibyiza.
Uko byagenda kose, ku Mukristo, ibigeragezo n'imibabaro bigomba gutandukanywa n'ibibazo twitera ubwacu cyangwa ingaruka z'ibyaha dukora. Iyo ukoe icyaha ukihana wizeye, kubabarirwa rwose urababarirwa, ariko ntibikuraho ko hashobora kubaho ingaruka mbi z'icyo cyaha. Icyo gihe ntiwabyita ni ikigeragezo. Ntibibaho, ntabwo Imana ishobora koshya umuntu gukora icyaha. (Yakobo 1:13-16)
Bibiriya iravuga iti: "Ntihakagire umuntu wo muri mwe ubabazwa bamuhora kwica cyangwa kwiba, cyangwa gukora inabi yindi, cyngwa kuba kazitereyemo. Ariko umuntu nababazwa azira kuba Umukristo, ntagakorwe n'isoni, ahubwo ahimbaze Imana ku bw'iryo zina." (1 Petero 4: 15-16). Kubera izi mpamvu, nujya kwiba bakakujugunya muri gereza, ntuzavuge ko ari ikigeragezo.
Mu bintu byose bitubaho, icyo Imana igamije gisumba byose ni ukutubona dukura, turushaho kugira ishusho isa cyangwa igerageza gusa n'iy'Umwana wayo (Abaroma 8:29); Iyi ni yo ntumbero ya mbere y'Umukristu, kandi ibitubaho byose, byaba byiza cyangwa bibi, aha ni ho byerekeza. Ibitubaho byose ni igice cy'urugendo rw'icyo Bibiriya yita "KWEZWA". Ibi, Bibiriya ibisobanura muri Petero wa mbere 1:6-7 aho igira iti: "Ni cyo gituma mwishima, nubwo ahari mukwiye kumara igihe gito mubabazwa n'ibibagerageza byinshi, kugirango kwizera kwanyu kugaragare ko kurusha izahabu igiciro cyinshi (Kandi izahabu n'ubwo ishira igeragereshwa umuriro), kandi kugirango kwizera kwanyu kugaragare ko ari uk'ukuri, amaherezo kuzabahezha ishimwe n'ubwiza n'icyubahiro ubwo Yesu Kristo azahishurwa." Ukwizera nyako k'Umukrito gushimangizwa ibihe bitoroshye acamo.
Ibigeragezo biducuramo imico mishya y'Ubumana, kuko bituma "twishimira no mu makuba yacu, kuko tuzi yuko amakuba atera kwihangana, kandi kwihangana kugatera kunesha ibitugerageza, uko kunesha kugatera ibyiringiro, bene ibyo byiringiro ntibikoza isoni...." Abaroma 5:3-5).
Buri Mukristo wese akwiriye kwibaza iki kibazo: "Ibyo wifuza ko Imana ikurinda, kuki itabirinze Umwana wayo?"
Nigeze kumva ubuhamya bw'Umukozi w'Imana umwe hano mu Rwanda, yashatse umugore, nyuma y'igihe batabona urubyaro umugore we aza gusama, ndetse aranabyara. Ibyishimo byabo ntibyamaze igihe kuko urwo ruhinja rwahise rwitaba Imana. Mu gahinda kenshi n'umubabaro, uyu mukozi w'Imana yabajije Imana ati " Mana, wari uri he ku buryo umwana wanjye yarinda gupfa koko?" Imana bidatinze iramusubiza iti: "Igihe umaze unkorera, kuki utigeze umbaza aho nari ndi igihe umwana wanjye yajyaga ku musaraba w'isoni, akahapfira?" uyu mukozi w'Imana avuga ko yahise yihana.
Imana itubabarira ibyaha byacu byose iyo tuje imbere yayo, ariko ibi ntibikuraho ingaruka mbi zazanywe no kutumvira no guhitamo nabi bya muntu. Ariko nanone, mu rukundo rwayo, Imana ihita yongera igakoresha izi ngaruka mbi mu kuducura no kudukuramo abantu beza yifuza.
Yakobo 1:2-4; 12 Bibiriya igira iti: "Mwemere ko ari iby'ibishimo rwose nimugubwa gitumo n'ibibagerageza bitari bimwe, munye yuko kugeragezwa ko kwizera kwanyu gutera kwihangana. Ariko mureke kwihangana gusohoze umurimo wako, mubone gutungana rwose mushyitse mutabuzeho na gato. ..... (12) Hahirwa umuntu wihanganira ibimugerageza, kuko namara kwemerwa azahabwa ikamba ry'ubugingo, iry'Imana yasezeranije abayikunda"
Mu bigeragezo by'ubuzima n'imibabaro, dufite intsinzi muri Yesu Kristo. Nubwo duca mu ntambara n'ingorane z'urudaca, Satani nta butware adufiteho. Iyo aza kuba abufite ntituba tukiriho kuko ubugome bwe turabuzi. Imana yaduhaye ijambo ryayo ngo rituyobore, iduha Mwuka wera ngo adushoboze, kandi itwemerera no kuyihungiraho igihe icyo aricyo cyose n'ahantu aho ariho hose. Ikirenze ibyo yatwijeje ko "Nta kigeragezo kibasha kutugeraho kitari urusange mu bantu, kandi Imana ni iyo kwizerwa kuko itazadukundira kugeragezwa ibiruta ibyo dushobora, ahubwo hamwe n'ibitugerageza izaducira akanzu, kugirango tubone uko tubasha kucyihanganira" (1 Abakorinto 10:13)
AMEN

robotstxt: allowed

filter: keep


text:
Urwenya: Ubwenge bw'Inuma
Ubwenge bw'Inuma
Umugabo yafashe inuma, agiye kuyirya iramubwira iti “Rero wa Mugabo we, mbere yuko undya reka mbanze nkubwire ibintu bibiri. Icya mbere, nuramuka ufashe ikintu ukumva uragikunze ntukakirekure.”
Umugabo ati “nabyumvise vuga icya kabiri vuba ubundi nkuraze mu isafuriya”. Inuma iti rero, ndekura nkubwire icya kabiri. Umugabo ati “reka nkurekure uhite umbwira icya kabiri vuba ubundi nkurye.”
Umugabo si bwo ayirekuye.
Inuma si bwo ihise yigurukira. Iti “Waba umupfu waba umupfu. Ubwo se urandya ute kandi nagurutse !”
Shyiraho Igitekerezo!
Subscribe to: Post Comments (Atom)


text:
2.Joriji yinjiye mu bagiro yitegereza umucuruzi iminota 30.Umucuruzi ageze aho aramubaza ati “Bagutumye iki sha ko unyitegereza cyane?” Joriji ati ‘mama yantumye ngo ndebe niba ufite umutwe w’ihene.’
3.Mafene: Allooo afande! Mfite ikibazo, abantu 49 barankurikiye, abandi 30 bansabye kubakurikira.
Afande: Ohh, uri ahagana he?
Joriji: kuri Instagram.
4. Umugabo w’inganzwa yatinze gutaha, bibaye mu gicuku umugore aramuhamagara n’umujinya mwinshi ati “Ubu ni saa ngahe? Urebe iyo utaha ntungerere mu rugo. Mu ijwi rituje umugabo amusubiza agira ati “Ntiwibuka ya bijuteri (Bijouterie) twigeze kunyuraho ugakunda imikufi yaho? Umugore amusubiza acishije macye ati ‘ Yego cheri ndayibuka’, umugabo ati “Ndi kunywera mu kabari byegeranye.”
5. Korali Joriji aririmbamo yatumiwe mu giterane, nuko bararirimba abakirisitu si ugufashwa bagubwa neza. Igitero cya nyuma kigeze hagati Joriji yandikira agapapuro Pasiteri amubwira ko yamusanga hanze bakavugana. Pasiteri asohoka atazuyaje, ageze hanze Joriji arambwira ati “Zimwe muzitogose bamwe muri twe ntibarya amavuta.”


text:
ISOMO RYA MBERE
Abalevi (Lev 19, 1-2.11-18)
1Uhoraho abwira Musa ati 2«Dore ibyo uzamenyesha Abayisraheli: Muzabe intungane, kuko jyewe Uhoraho Imana yanyu ndi intungane. 11Ntuzibe mugenzi wawe, ntuzamubeshye cyangwa ngo umuhende ubwenge. 12Ntuzarahize izina ryanjye mu binyoma, kuko waba usuzuguye izina ry’Imana yawe. Ndi Uhoraho. 13Ntuzariganye mugenzi wawe cyangwa ngo umwibe; igihembo azaba yakoreye ntuzakirarane utakimuhaye. 14Ntuzatuke igipfamatwi cyangwa ngo ushyire umutego imbere y’impumyi. Nugenza utyo uzaba wubashye Imana yawe. Ndi Uhoraho. 15Nimuca imanza ntimukaziyobye ngo mubere umukene cyangwa umukire, ahubwo mujye mukiranura bagenzi banyu mukurikije ubutarera. 16Uzirinde gusebya umuryango uvukamo, kandi ntuzashinje mugenzi wawe icyaha cyamucisha umutwe. Ndi Uhoraho. 17Ntuzagirire umutima mubi umuvandimwe wawe, ariko mugenzi wawe nacumura, ntuzatinye kumuhana kugira ngo hato atazavaho agupfana. 18Uzirinde kwihorera no kugirira inzika abo mu muryango wawe. Ahubwo uzakunde mugenzi wawe nkawe ubwawe. Ndi Uhoraho.»
ZABURI (Zab 19 (18), 8, 9, 10, 15)
Inyik/Amagambo yawe Nyagasani,
aturuka kuri Roho kandi agatanga ubugingo.
Itegeko ry’Uhoraho ni indakemwa,
rikaramira umutima.
Amabwiriza y’Uhoraho ni amanyakuri.
Abacisha make akabungura ubwenge.
Amateka y’Uhoraho araboneye,
akanezereza umutima;
Amategeko y’Uhoraho ni uruhehemure,
akamurikira umuntu.
Igitinyiro cy’Uhoraho kiraboneye,
kigahoraho iteka ryose
Ibyo Uhoraho yemeje ni amanyakuri,
byose biba bitunganye.
Amagambo mvuga, n’ibyo umutima wanjye uzirikana,
nibijye bikunogera, Wowe Uhoraho,
Rutare nisunga n’umurengezi wanjye!
IBANGONDIRIMBO RIBANZIRIZA IVANJILI (2Kor 6, 2)
Uragasingizwa Nyagasani,
Wowe Mwami uganje mu ikuzo iteka ryose.
Ngiki noneho igihe gikwiye, nguyu umunsi w’uburokorwe.
Uragasingizwa Nyagasani,
wowe Mwami uganje mu ikuzo iteka ryose.
IVANJILI
Matayo (Mt 25, 31-46)
Yezu yabwiraga abigishwa be iby’ihindukira rye agira ati 31«Igihe Umwana w’umuntu azaza yuje ikuzo, ashagawe n’abamalayika bose, ubwo azicara ku ntebe ye y’ikuzo. 32lbihugu byose bizakoranyirizwe imbere ye, maze azatandukanye abantu nk’uko umushumba asobanura intama n’ihene. 33Azashyira intama iburyo bwe, n’ihene ibumoso.
34Nuko rero Umwarni azabwire abari iburyo bwe ati “Nimuze abahawe umugisha na Data, muhabwe Ingoma mwateguriwe kuva isi ikiremwa; 35kuko nashonje mukamfungurira; nagize inyota mumpa icyo kunywa; naje ndi umugenzi murancumbikira; 36nari nambaye ubusa muranyambika; nari ndwaye muransura; nari imbohe muza kundeba.”37Nuko intungane zizamusubize ziti “Nyagasani, twakubonye ryari ushonje maze turagufungurira; ufite inyota tuguha icyo unywa; 38uri umugenzi turagucumbikira; wambaye ubusa turakwambika; 39urwaye cyangwa se uri imbohe tuza kukureba?” 40Nuko Umwami azabasubize ati “Ndababwira ukuri: ibyo mwagiriye umwe muri abo bavandimwe banjye baciye bugufi, ni jye mwabaga mubigiriye.”
41Hanyuma azabwire n’ab’ibumoso ati “Nimumve iruhande mwa bivume mwe, mujye mu muriro w’iteka wagenewe Sekibi n’abamalayika be; 42kuko nashonje ntimwamfungurira; nagize inyota ntimwampa icyo nywa; 43naje ndi umugenzi ntimwancumbikira; nari nambaye ubusa ntimwanyambika; nari ndwaye cyangwa ndi imbohe ntimwaza kunsura.”44Nuko abo na bo bazamubaze bati “Nyagasani, twakubonye ryari ushonje cyangwa ufite inyota; uri umugenzi cyangwa wambaye ubusa; urwaye cyangwa uri imbohe ntitwagufasha?” 45Nuko azabasubize ati “Ndababwira ukuri: ibyo mutagiriye umwe muri abo baciye bugufi, ni jye mutabigiriye.”46Maze abo bazajye mu bubabare bw’iteka, naho intungane zijye mu bugingo bw’iteka.»


text:
“Kwita ku mwana ni ukubaka umuryango we n’igihugu”
Umuryango Hope and Homes for Children umaze gushyiraho ibigo 7 bishinzwe guteza imbere uburenganzira bw’umwana n’umuryango (Community hubs) mu turere twa Kicukiro, Bugesera na Nyamagabe. Imwe muri serivisi zitangirwa muri ibyo bigo ni ukwita ku bana bakomoka mu miryango ifite amikoro make, mu gihe ababyeyi babo baba bagiye gushaka imibereho.
Ubwo Hope and Homes for Children basuraga bamwe mu bakoresha biriya bigo batuye mu Mirenge ya Cyanika na Kamegeri yo mu karere ka Nyamagabe ku wa 22 (...)
Umuryango Hope and Homes for Children umaze gushyiraho ibigo 7 bishinzwe guteza imbere uburenganzira bw’umwana n’umuryango (Community hubs) mu turere twa Kicukiro, Bugesera na Nyamagabe. Imwe muri serivisi zitangirwa muri ibyo bigo ni ukwita ku bana bakomoka mu miryango ifite amikoro make, mu gihe ababyeyi babo baba bagiye gushaka imibereho.
Ubwo Hope and Homes for Children basuraga bamwe mu bakoresha biriya bigo batuye mu Mirenge ya Cyanika na Kamegeri yo mu karere ka Nyamagabe ku wa 22 Mutarama 2013, abo babyeyi batangaje ko amarerero yabafashije guha abana uburere bwiza.
Mukandutiye Esperance utuye mu kagari ka Bwama, mu Murenge wa Kamegeri, ashima Hope and Homes for Children yubatse irerero agira ati “Umwana wanjye ari mu barinyuzemo none ageze mu mashuri abanza. Yahakuye uburere bwiza, arangwa n’ikinyabupfura ndetse akunda kwiga ku buryo ubu ishuri yigamo aba uwa mbere kandi buri gihe arenza amanota 90%.” Yanavuze ko we ubwe atari gushobora kumwitaho bitewe n’ubuzima bugoye yari arimo.
Habimfura Innocent, umukozi mu muryango Hope and Homes for Children yavuze ko iyo umubyeyi utishoboye azindutse ajya gushaka imibereho, umwana yitabwaho na bene aya marerero, uburenganzira bwe bukabungabungwa aho arindwa ihohoterwa, kutitabwaho n’igikomeye kuba umubyeyi ashobora gutandukana n’umwana we.
Akomeza avuga ko igitekerezo cyo gushinga ayo marerero cyaturutse mu isesengura ry’imibereho y’abana bataruzuza imyaka yo gutangira ishuri, ndetse n’ibiganiro bagiranye n’abaturage n’abayobozi; aho basanga mu duce tumwe na tumwe abo bana bakeneye kwitabwaho mu buryo bw’umwihariko.
Agaragaza ko ayo marerero yagize impinduka zigaragara mu mibereho myiza y’abana n’imiryango yabo. Agira ati “Kwita ku mwana ni ukwita ku muryango we, ni ukubaka none n’ejo heza h’igihugu.”
Urimubenshi Jean de Dieu, umukozi w’akagari ka Bwama ushinzwe ubukungu n’imibereho myiza y’abaturage yavuze ko iryo rerero ryakemuye ibibazo byinshi. Ngo hari ababyeyi basigaga abana bato mu ngo bakajya guhinga cyangwa gukora indi mirimo ntibamenye uko biriwe. Yagize ati “Byarashobokaga ko abo bana basigaye bonyine mu ngo bahohoterwa kandi iyo bibayeho natwe nk’abayobozi turabibazwa. Ikindi ni uko bamwe muri bo barwara bwaki n’izindi ndwara zituruka ku mirire mibi no kutitabwaho.”
Mu karere ka Nyamagabe ikindi kigo nk’icyo kiri I Rugogwe mu kagari ka Karama, Umurenge wa Cyanika. Nk’uko bitangazwa na Hategekimana Augustin, Visi Perezida wa Komite icunga icyo kigo babinyujije mu nyigisho no mu bikorwa bahugura ababyeyi ku burenganzira bw’umwana, kwihangira imirimo ibyara inyungu bakora imishinga iciriritse, ubuhinzi bwa kijyambere, kubahugura mu mategeko mbonezamubano n’ibindi.
Hitimana Brigitte, umukozi mu muryango Hope and Homes for Children yavuze ko ubu ayo marerero yeguriwe ababyeyi ari na bo bayacunga bafatanyije n’abayobozi mu nzego z’ibanze, bituma babigira ibyabo bakabikurikirana.
Uretse ari mu karere ka Nyamagabe, Umuryango Hope and Homes for Children watangije andi mu mirenge ya Nyarugenge, Mwogo, Gashora na Nyamata ku bufatanye n’Akarere ka Bugesera. Mu karere ka Kicukiro hubatswe irerero Teta riri mu murenge wa Kanombe (Busanza), hatangiye kandi imirimo yo kubaka irerero n’inzu mberabyombi mu murenge wa Kigarama.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Huye: Muri RAB bashyinguye imibiri igera kuri 50 ya bamwe mu bayikoreraga bazize jenoside
Ubwo bibukaga ku nshuro ya 21 jenoside yakorewe abatutsi, kuri uyu wa 21/6, mu kigo cy’ubuhinzi n’ubworozi (RAB) banashyinguye mu cyubahiro imibiri igera kuri 50 y’abakoreraga mu kigo cyitwaga ISAR-Rubona, bishwe mu gihe cya jenoside.
Aba bagera kuri 50 bashyinguwe mu rwibutso ikigo RAB cyubatse mu marembo y’ishami rya Rubona. Bamwe ni abari basanzwe bakora muri ISAR bashyinguwe iruhande rw’uru rwibutso n’imiryango yabo, abandi bari bashyinguwe n’i kigo kuko bari bakiciwemo.
Aba bashyinguwe na none si bo bonyine bazahashyingurwa, kuko uru rwibutso rwagenewe n’abandi bazize jenoside bakoraga mu masitasiyo yose ya ISAR, hamwe n’abakoraga mu bigo byose byahurijwe muri RAB. Kuri ubu, amazina y’abamenyekanye bagera kuri 300 yanditse muri uru rwibutso.
Uru rwibutso rw’i Rubona ruzanashyingurwamo kandi imibiri izabonwa mu mashyamba ya RAB/Rubona, kuko bivugwa ko yiciwemo benshi, kugeza ubu kandi imibiri ikaba yarabonywe hakeya. Ngo uko bazagenda baboneka na bo bazagenda bashyingurwa mu cyubahiro.
Jean Jacques Mbonigaba Muhinda,umuyobozi mukuru wa RAB, avuga ko uru rwibutso rwa RAB rwatwaye amafaranga y’u Rwanda agera kuri miriyoni 100, akaba ahanini yaravuye mu misanzu y’abakozi ba RAB ngo batanze nk’agera kuri 80%, hanyuma ikigo RAB na cyo kikabuzuriza.


text:
Kwituma impatwe(kwituma bigoranye) bifitwe n’abari hagati ya 2 na 30% mu bantu bari munsi y’imyaka 50 na ho ku bayirengeje kiri hagati ya 50 na 75% nk’uko OMS ibitangaza.
Buri mwaka, muri Leta Zunze Ubumwe za Amerika ikigereranyo cy’imiti igurwa n’umuntu urwaye impatwe ni amadorali asaga 250.
Urubuga Top Santé rugaragaza ko hari impamvu zishobora gutera impatwe ndetse n’uburyo umuntu yabyitwaramo mu gihe yahuye ba cyo.
Amarangamutima, imirire, imibereho ubayemo ituma amara akora neza cyangwa se akanebwa nk’uko Dr Laurence Plumey inzobere mu bijyanye n’imirire ku bitaro bya Necker mu Bufaransa yabisobanuye.
1.Imiterere y’amara
Uyu muhanga avuga ko igihe urura runini rudakora akazi karwo neza ngo rwohereze imyanda mu nzira ituma isohoka hanze, biba ari ubunebwe bw’imikorere y’umubiri.
Icyo gihe umuntu aba akwiriye gukunda kurya amafunguro arimo imboga, imbuto ndetse no kunywa amazi menshi bikarworohereza.
Gukora imyitozo ngororamubiri n’iyo byaba ari ugufata akanya ukagenda n’amaguru na byo ni ngombwa.
2.Ingaruka z’umunaniro ukabije
Inzira inyuramo ibiryo ikorana cyane n’imitsi y’ubwonko. Iyo rero umuntu afite umunaniro ukabije, kandi uhoraho aterwa n’akazi akora cyangwa ibindi bibazo arimo, bituma urwungano ngogozi rukora nabi akagira impatwe.
Uyu muganga atanga inama ko umuntu aba agomba gufata umwanzuro akagira uburyo budahinduka atwaramo ubuzima bwe.
Ati “Ugomba kugira amasaha adahinduka yo gufata amafunguro kandi gatatu ku munsi mu buryo buhoraho .Ni byiza kunywa amazi menshi cyane ariko mu gihe cy’amanywa ndetse ukirinda intekerezo zigutera igihunga (panique).”
Akomeza yerekana ko kurwanya umunaniro ukabije umuntu yanabikora agerageza kujya mu bikorwa byo kwishimisha.
3. Ingaruka zo kutanywa amazi menshi
Kunywa amazi ni ingezi, uretse kuba bituma imyanda isohoka neza binatuma imikorere y’umubiri igenda neza.
Kunywa byibura litiro n’igice y’amazi ku munsi bifasha umubiri kongera kubona amazi umuntu aba yatakaje igihe yihagarika cyangwa yituma.
4.Ingaruka z’indyo ihindura umubiri (régime alimentaire)
Iyo umuntu ari kuri ‘régime’ yaba iyo kunanuka cyangwa se kubyibuha hari ubwo imikorere y’umubiri yivumbagatanya umuntu akaba yagira impatwe.
Plumey avuga ko icyo gihe ku mafunguro ya mu gitondo hatagomba kuburaho imbuto ndetse umuntu akitoza no kunywa amazi uko yicuye mu ijoro.
Hari kandi gukurikiza inama uhawe na muganga kuko nta muntu uba ukwiriye kujya kuri ‘régime’ atabigiriwemo inama na muganga ndetse w’impuguke.


text:
Ntibikiri amagambo, byabaye impamo. Guhera tariki ya 1 Mutarama 2006 u Rwanda rugizwe n’intara 4 hiyongereyeho umujyi wa Kigali, uturere 30 n’imirenge 416.
Igihe abayobozi b’inzego z’ibanze bari baratorewe cyarangiranye n’umwaka wa 2005. Kubera iyo mpamvu, inzibacyuho yongeye gushyirwaho mu nzego z’ibanze zo mu Rwanda mu gihe cy’amezi abiri, ikazarangira amatora y’inzego z’ibanze amaze kurangira. Ayo matora azakorwa ku matariki ya 6,9,20, na 24 Gashyantare 2006, arangire tariki ya 2 Werurwe 2006.
Ba guverineri b’intara 4 bamenyekanye
Abayobozi b’intara 4 ntibazongera kwitwa ba perefe; biswe ahubwo ba guverineri. Minisitiri w’Intebe Bernard Makuza yatangaje abo bayobozi b'intara 4, ndeste n’abazayobora uturere mu gihe cy’inzibacyuho.
Intara y’amajyaruguru yahawe Rucagu Boniface. Asanzwe ayobora intara ya Ruhengeri. Intara y’iburasirazuba yahawe Mutsindashyaka Théoneste; yatakaje umujyi wa Kigali. Intara y’iburengerazuba izayoborwa na guverineri Mussa Faziri Harerimana wayoboraga intara ya Cyangugu. Intara y’amajyepfo yahawe guverineri Eraston Kabera usanzwe ayobora intara ya Butare. Uzayobora umujyi wa Kigali ntabwo yatangajwe.
Politiki yo kuvugurura ubuyobozi irakomeje
Igikorwa cyo kuvugurura ubutegetsi begereza abaturage ubushobozi n’ubuyobozi kirakomeje. Iri vugurura rirajyana n’ivugururwa ryakozwe mu butegetsi bwite bwa Leta. Ingaruka z’icyo gikorwa na zo zikomeje kwigaragaza; abantu bakomeje gutakaza akazi k’uburyo ubushomeri buri kurushaho kwiyongera.
Kwegereza ubuyobozi n’ubushobozi abaturage bizatuma na none abaturage bongera gushaka ibyangombwa bundi bushya, hakurikijwe uturere dushya.
Igice cyatangiye cyo kwegereza abaturage ubuyobozi n’ubushobozi hakurikijwe structure nshyashya ni icya kabiri. Icya mbere cyari cyaratangiye mu w’i 2001.


text:
Lee Stoneking yabwiye abagize umuryango w’abibumbye uburyo Yesu yamugaruye mu buzima nyuma y’iminota 45 umutima wahagaze
Umuvugabutumwa Lee Stoneking yagarutse mu buzima nyuma y’iminota 45 apfuye umutima wahagaze atakiri guhumeka. Yatanze ubu buhamya mu nama y’inteko rusange y’umuryango w’abibumbye I New-York tariki 22 Mata 2015 asoza ahamagarira abayitabiriye kwihana.
Yagize ati: “Murebe igitangaza. Ukurikije ubuhanga n’ibipimo byose by’abaganga ubuzima bwanjye bwari bwarangiye”.
Tariki 12 Ugushyingo, 2003, Lee ubwo yari ari ku kibuga cy’indege cya Sydney muri Australie yafashwe n’uburwayi bw’umutima,batangira gukora ibishoboka byose ngo abone ubutabazi kugira ngo barengere ubuzima bwe.
Yatangiye kugira ibibazo mu gutembera kw’amaraso mu ntoki mu maboko mu maguru no mu birenge bagerageza ibishoboka ariko ntibyagira icyo bitanga.
Lee yagezeho umutima urahagarara ukurikije ibipimo by’abaganga byagaragazaga ko yapfuye, atakaza n’icyizere ko yari kongera kugaruka mu isi y’abazima, amara iminota 45 umutima wahagaze utakiri gutera. Mu gihe bamushyiraga mu modoka bamujyanye mu buruhukiro bw’ibitaro(morgue) babona umutima urongera uratera umwuka urongera uragaruka.
Nyuma y’ibyumweru akurikiranirwa n’abaganga muri Australie, Lee yasubiye iwabo muri USA, nyuma y’amezi yasubiye kwa muganga kureba uko ubuzima bwe buhagaze, umuganga wamukurikiranaga aratangara amubwira ko bidashoboka, amubwira ko ibibazo byose yari afite ku umutima Imana yahise ibimukiza nyuma yo kumukura mu rupfu.
muganga yagize ati: “ Ntabwo bishoboka ntabwo bishoboka Imana yonyine niyo yabasha gukora ibintu nk’ibi, igihe Imana yakuzuraga yahise inagukiza ibibazo byose by’umutima wari ufite”.
Uyu muganga yegereye Lee aramubwira ngo yahinyuje amategeko ya siyanse, lee aramubwira ati: "ntabwo ari jye wabikoze ariko uwabikoze ndamuzi izina rye ni Yesu".
Imbere y’inteko y’umuryango w’abibumbye na Ban Ki-moon umunyamabanga w’uyu muryango pasiteri Lee yasoje asoma ijambo ry’Imana ryo mu Byakozwe n’Intumwa: 2:38 “Nimwihane, umuntu wese muri mwe abatizwe mu izina rya Yesu Kristo ngo mubone kubabarirwa ibyaha byanyu, kandi namwe muzahabwa iyi mpano y’Umwuka Wera”.
Mbere yo gusoza yarababwiye ngo mbahaye Yesu. Imana ibahe umugisha.
Infochretienne.com
Tuyishime [email protected]


text:
Zaburi 143:8 Mu gitondo unyumvishe imbabazi zawe, Kuko ari wowe niringira. Umenyeshe inzira nkwiriye kunyuramo, Kuko ari wowe ncururira umutima.
Maze gusoma iyi Zaburi mu rurimi rw’icyongereza nasanze harimo ubutunzi bukomeye. "Let the morning bring me word of your unfailing love (...).
Mu cyongereza bavuga ngo reka igitondo kinzanire ijambo ry’imbabazi.
Byatumye ntekereza ku mumaro w’ifunguro rya mu gitondo umuntu abyukiraho mu ijambo ry’Imana.
1. UMUMARO W’IFUNGURO RYA MU GITONDO
Ifunguro ufata mu gitondo ukibyuka niryo funguro ry’ibanze kandi rifite akamaro cyane ku munsi. Nk’uko benshi babivuga "Mu gitondo ugomba kurya nk’umwami". Ntabwo babivugira ubusa kuko ubushakashatsi bwerekana ko ifunguro rya mu gitondo rifasha umubiri cyane mu buryo butandukanye harimo: kongera imbaraga, kurinda kwiyongera ibiro, gufasha kumererwa neza, gufasha ubwonko gutekereza neza ndetse no kwibuka cyane.
2. IJAMBO RY’IMANA NI IFUNGURO RYA MU GITONDO
Nifashishije iriya Zaburi nasanze ijambo ry’Imana ari ifunguro ryuzuye buri mukristo agomba kurya akibyuka.
Dore umumaro waryo: rifasha ubugingo bwawe umunsi wose, rikongerera imbaraga mu mwuka, riguha ubudahangarwa umunsi wose, rikubibamo ibyishimo mbere y’uko uhurirana n’ibibazo binyuranye biza uwo munsi, riguha icyerekezo, riraguhumuriza, rikurinda ibyaha, etc.
Ndagushishikariza kuzajya ubyukira mu ijambo ry’Imana mbere yo gufata telephone, kuvugana n’inshuti no kujya mu bindi.
Mugire umunsi mwiza mwese!


text:
ISOMO RYA MBERE
Isomo ryo mu gitabo cya Mwene Siraki (Sir 27, 30; 28,1-7)
27,30Inzika n’umujinya ni ibintu biteye ishozi, kandi umunyabyaha aba yarabizobereyemo. 28,1Uwihorera ku bandi, Uhoraho na we azamwihoreraho kuko ibyaha byose abibara yitonze. 2Jya ubabarira mugenzi wawe ibicumuro bye, bityo nusenga n’ibyaha byawe bizahanagurwa. 3Umuntu urakarira undi akaritsira, yasaba ate Uhoraho ngo amurokore ? 4Bite se ? Yaba atababarira mugenzi we, kandi agatakambira Uhoraho kubera ibyaha bye ! 5We ubwe ko agira inzika kandi ari umubiri ashoreye, ni nde wamubabarira ibyaha bye ? 6Jya wibuka amaherezo ya byose maze ureke kwangana ; ubwo ugenewe kuzapfa no kubora, ubahiriza amategeko. 7Jya wibuka amategeko woye kugirira inzika mugenzi wawe, wibuke isezerano ry’Umusumbabyose wange ubuhemu.
ZABURI (Zab 103 (102), 1-2,3-4,9-10,11-12)
Inyik/ Uhoraho ni umunyambabazi n’umunyampuhwe.
Mutima wanjye singiza Uhoraho.
n’icyo ndi cyo cyose gisingize izina rye ritagatifu !
Mutima wanjye singiza Uhoraho,
kandi ntiwibagirwe na kimwe mu byo yaguhaye !
We ubabarira ibicumuro byawe byose,
akakuvura indwara zawe zose;
we warura ubugingo bwawe mu mva,
akagutamiriza ubutoneshwe n’impuhwe.
Ntatongana ngo bishyire kera,
ntarwara inzika ubuziraherezo,
ntaduhana bihwanye n’ibicumuro byacu,
ntatwihimura akurikije amafuti yacu.
Uko ijuru ryisumbuye kure hejuru y’isi,
ni ko impuhwe ze zisagiranira abamutinya,
uko uburasirazuba butandukanye n’uburengerazuba,
ni ko adutandukanya n’ibicumuro byacu.
ISOMO RYA KABIRI
Ibaruwa Mutagatifu Pawulo Intumwa yandikiye Abanyaroma (Rom 14, 7-9)
Bavandimwe, 7koko rero nta n’umwe muri twe ubereyeho we ubwe, kandi nta n’umwe upfira we ubwe. 8Niba turiho tubereyeho Nyagasani ; niba kandi dupfuye dupfira Nyagasani. Twabaho, twapfa, turi aba Nyagasani. 9Koko rero ni cyo cyatumye Kristu apfa akazuka, kwari ukugira ngo abe ari we ugenga abapfuye n’abazima.
IBANGONDIRIMBO RIBANZIRIZA IVANJILI (Yh 13, 34)
Alleluya Alleluya.
Nyagasani yadusigiye itegeko rishya,
ati «Nimukundane, kandi mukundane nk’uko nabakunze.»
Alleluya.
IVANJILI
+ Matayo (Mt 18, 21-35)
Muri icyo gihe, 21Petero yegera Yezu aramubaza ati «Nyagasani, uwo tuva inda imwe nancumuraho nzamubabarire kangahe ? Nzageza ku ncuro ndwi ?» 22Yezu aramusubiza ati «Sinkubwiye kugeza kuri karindwi, ahubwo kuri mirongo irindwi karindwi.
23Nuko rero, Ingoma y’ijuru imeze nk’umwami washatse ko abagaragu be bamumurikira ibintu bye. 24Atangiye kumurikisha, bamuzanira umwe wari umurimo amatalenta ibihumbi cumi. 25Uwo muntu abuze icyo yishyura, shebuja ategeka ko bamugura we n’umugore n’abana be n’ibye byose, bityo akaba yishyuye umwenda we. 26Nuko umugaragu arapfukama, arunama avuga ati ‘Nyorohera nzakwishyura byose’. 27Shebuja agize impuhwe, aramurekura kandi amurekera uwo mwenda we.
28Uwo mugaragu akivaho, ahura n’umwe muri bagenzi be wari umurimo umwenda w’amadenari ijana, amufata mu muhogo aramuniga ati ‘Ishyura ibyo undimo byose.’ 29Nuko mugenzi we amupfukama imbere, aramwiginga ati ‘Nyorohera nzakwishyura .’ 30Ariko undi ntiyabyemera, ahubwo aragenda amuroha mu nzu y’imbohe kugeza igihe yishyuriye umwenda we. 31Bagenzi be babibonye birabarakaza cyane ; ni ko kujya kubwira shebuja ibyabaye byose. 32Nuko shebuja aramutumiza, aramubwira ati ‘Wa mugaragu mubi we, nakurekeye umwenda wawe wose kuko unyinginze ; 33wowe se ntiwagombaga kugirira mugenzi wawe impuhwe nk’uko nazikugiriye ?’ 34Shebuja ararakara, amugabiza abamubabaza kugeza igihe yishyuriye umwenda we wose. 35Nguko uka Data wo mu ijuru azabagirira, nimutababarira bagenzi banyu mubikuye ku mutima.’»


text:
Ni kenshi usanga abantu bakundana urukundo rwa bo ntirurambe cyangwa kandi ahanini ugasanga hari aho umwe yakabaye ashyira imbaraga cyane mu gihe aba yamaze kuhabona.
Ubusanzwe , abantu b’igitsinagore bakunda abantu babitaho, bakabatetesha ndetse rimwe na rimwe bakabishyiramo ingufu nyinshi ngo abakunzi babo babereke ko babitayeho.
Hano hari utuntu umuntu yakwita duto duto abakobwa cyangwa abagore bakunda dushobora gutuma ubigarurira burundu nubwo abagabo bataduha agaciro kandi aritwo abakunzi ba bo baba bashaka.
- kwereka umukunzi ko arenze abandi bose
Abakobwa cyangwa abagore, babereka urukundo cyane cyane mu ruhame kabone nubwo yaba ari mubi.
Umukobwa cyangwa umugore, ashaka ko igihe muri mu bandi umuhozeho akajisho, nakuryamaho umureke kuko aba ashaka kumva ko ari we ushyize imbere kurusha ba bandi bose muri kumwe.
- Kumwereka ko umuhoza ku mutima
Umukobwa ashaka ko umwereka ko ari we uza imbere mu ntekerezo zawe, kabone nubwo wamubeshya ariko ukamubwira icyo umutekerezaho, kumubaza icyo akeneye kidahambaye, kumukorera utuntu dutunguranye nubwo wamugurira bombo.
Ibi byose, ugomba kubikora biherekejwe n’utugambo twiza dutuma amwenyura.
- Kumwumvisha ko ari umunyamugisha
Bitewe n’uburyo uba wiyumvamo uwo mukundana, ashaka umwereke ko amahirwe ya we uyakesha we n’Imana gusa mbega akumva ko kuba muri kumwe bishobora kukuzanira n’ibindi byiza byinshi kubera we.
- Kuba yaraje akenewe
Umukunzi wawe akeneye ko mwicara ukamureba akana ko mu jisho, mbega akumva ko hari umwanya munini afite mu buzima bwawe.
Wimufata nkaho kuba muri kumwe byabaye impanuka ahubwo mwereke ko ari ibintu byateguwe kandi ko mufatanyije hari byinshi mushobora kugeraho.
Umugore akunda ko uruhare rwe rugaragara cyane mu ishyirwa mu bikorwa by’ikintu runaka.
- Kutamugaya ku kintu yagukoreye
Umukunzi wawe, ashaka ko niba agukoreye ikintu, ukigire kinini kabone nubwo kaba ari akantu gato cyane agutunguje.
Kirazira kikaziririzwa kugaya impano cyangwa serivisi uhawe n’umukunzi wawe nubwo yaba akabizu ko mu itama.
- Mwereke ko ushoboye
Iyo uri kumwe n’uwo mukundana (umukobwa) aba yumva nta kintu cyamukoraho, gusa aha birasaba ubushishozi na none kuko utagomba kwiyenza ku bantu kuko wenda ufite imbaraga ushaka kubimwereka kuko ushobora gusebera mu maso ye.
Umukobwa ashaka niba agize ikibazo, kimufashe nk’umugabo kuko uzasanga akenshi iyo ikintu kibakanze ahita agufata akaguhungiraho.
Mufate umukomeze aho kumwihunza nubwo yakugwira cyangwa akagukandagira ikirenge.
- icyubahiro
burya abakobwa bakunda icyubahiro, ntibakunda ko wababwira ubakanga ndetse ikiruse baba bashaka utugambo tworoshye tutabananiza mu bwonko. Ikindi ntibakunda ibintu bibasaba gutekereza cyane mu gihe bari kumwe n’uwo bazi ko abakunda bidasubirwaho.
Umukobwa kandi ntakunda umuntu umufata nk’umwana kuko aba yumva ko hari urwego aba yumva yararenze kuko igihe abonye umufata nk’umwana na we bimugabanyiriza icyizere yari yifitiye n’icyo yari agufitiye.
Abakobwa bashaka ubereke imbabazi kabone nubwo baba bagukoreye ikosa kugira ngo bakugerageze.
Hari n’ubwo umukobwa mukundana akora ikintu ku bushake agira ngo agusuzume, ibyo ugomba kwicara ubizi bityo ukaba wanamenya uko ugomba kubyitwaramo.
Ibi uzabyerekwa n’uko akensho uzasanga ashobora nko kukwangiriza ikintu cy’agaciro cyangwa akakiguhisha kugira ngo abanze akunyuzemo ijisho.
- Icyizere
Umukunzi wawe ashaka ko umugaragariza icyizere kabone nubwo yaba Atari uwo kwizerwa, nubwo n’ubusanzwe Atari byiza gukundana n’umuntu utizera.
Garagariza icyizere uwo mukundana muri byose, mwereke ko nta cyo umukeka kandi ko umufata nk’umuntu ukomeye ndetse ushoboye.
Umukunzi wawe mufate nk’umuntu wo kwizerwa, kandi uje unamuha zimwe mu nshingano zoroheje akuzurize kuko izikomeye azaziha niba ari umuntu ureba kure.
Ibi nubwo bias n’ibireba abantu b’igitaina gore, ntibivuze ko abagabo babikorewe byabagwa nabi nabo baba babishaka ahubwo nuko bihagararaho bakanga kubigaragaza kuko baba bumva ko baba bisuzuguje.
Gusa biba byiza kurushaho na bo babikorewe kuko baba babikeneye.
Uwineza Vanessa@@Rwandapaparazzi.rw
43,594 total views, 0 views today


text:
Ubugingo ni iki?
Icyo Bibiliya ibivugaho
Ijambo “ubugingo” rikoreshwa muri Bibiliya ryahinduwe rivuye ku ijambo ry’igiheburayo ne′phesh n’iry’ikigiriki psy·khe′. Iryo jambo ry’igiheburayo rifashwe uko ryakabaye risobanura “ikiremwa gihumeka” naho iry’ikigiriki rigasobanura “ikintu gifite ubuzima.” * Ku bw’ibyo, ubugingo ni ikiremwa cyose uko cyakabaye, si ikintu kiba mu mubiri kiwuvamo iyo upfuye. Reka turebe ukuntu Bibiliya igaragaza ko ubugingo bw’umuntu ari umuntu wese uko yakabaye:
Bibiliya ivuga ko igihe Yehova Imana yaremaga umuntu wa mbere ari we Adamu, uwo ‘muntu yahindutse ubugingo buzima’ (Intangiriro 2:
7, Bibiliya Yera). Adamu ntiyahawe ubugingo, ahubwo yahindutse ubugingo buzima, cyangwa umuntu.
Bibiliya ivuga ko ubugingo bushobora gukora, kwifuza ibyokurya, kurya, kumvira amategeko no gukora ku ntumbi (Abalewi 5:
2; 7: 20; 23: 30; Gutegeka kwa Kabiri 12: 20; Abaroma 13: 1). Ibyo byose bikorwa n’umuntu wese uko yakabaye.
Ese ubugingo ntibupfa?
Oya, ubugingo bushobora gupfa. Hari imirongo myinshi ya Bibiliya ivuga ko ubugingo bupfa. Dore imwe muri yo:
“Ubugingo bukora icyaha ni bwo buzapfa.”
—Ezekiyeli 18: 4, 20, Bibiliya Yera.
Muri Isirayeli ya kera, icyaha gikomeye cyahanishwaga “gukuraho ubugingo” (Kuva 12:
15, 19; Abalewi 7: 20, 21, 27; 19: 8, King James Version). Uwo muntu yagombaga ‘kwicwa.’ —Kuva 31: 14, King James Version.
Hari Bibiliya zikoresha amagambo ngo “ubugingo bwapfuye” zishaka kuvuga intumbi (Abalewi 21:
11; Kubara 6: 6). Nubwo muri iyo mirongo hari ubuhinduzi bwa Bibiliya bwinshi bukoresha amagambo ngo “umubiri wapfuye” cyangwa “umuntu wapfuye,” ijambo ry’umwimerere ry’igiheburayo ryakoreshejwe ni ne′phesh, risobanura “ubugingo.”
Ijambo “ubugingo” rishobora gusobanura “ubuzima”
Nanone Bibiliya ikoresha ijambo “ubugingo” ishaka kuvuga “ubuzima.” Urugero, muri Yobu 33:
Ibyo bidufasha gusobanukirwa imirongo irimo amagambo avuga ngo “ubugingo buri mu igenda” (Intangiriro 35:
Inkomoko y’inyigisho ivuga ko ubugingo budapfa
Amadini yiyita aya gikristo yemera ko ubugingo budapfa, yakuye iyo nyigisho muri filozofiya z’Abagiriki ba kera; si muri Bibiliya. Hari inkoranyamagambo yagize iti “muri Bibiliya ahantu havuga ubugingo herekeza ku gitekerezo cyo guhumeka kandi nta tandukaniro ishyira hagati y’ubugingo butagaragara n’umubiri usanzwe. Igitekerezo amadini yiyita aya gikristo afite cy’uko ubugingo butandukanye n’umubiri gikomoka mu Bagiriki ba kera.”
Imana ntiyemera ko ibyo itwigisha bibangikanywa na filozofiya z’abantu, urugero nk’izivuga ko ubugingo budapfa. Ahubwo Bibiliya itanga umuburo igira iti “mwirinde kugira ngo hatagira umuntu ubagusha mu mutego, yifashishije filozofiya n’ibitekerezo by’ubushukanyi bidafite ishingiro, bishingiye ku migenzo y’abantu.”
^ par. 3 Reba igitabo The New Brown, Driver, and Briggs Hebrew and English Lexicon of the Old Testament, ku ipaji ya 659 n’igitabo Lexicon in Veteris Testamenti Libros, ku ipaji ya 627. Ubuhinduzi bwinshi bwa Bibiliya buhindura ijambo ne′phesh na psy·khe′ mu buryo butandukanye bukurikije ikivugwaho, bugakoresha ijambo “ubugingo,” “ubuzima,” “umuntu,” “ikiremwa” cyangwa “umubiri.”


text:
Rimwe na rimwe mu kugerageza imibereho, kwiheba kwacu guhita kutwereka ibyo twakoze. Twe dukora ibyo dushobora, ibisigaye tukiringira Imana.
Dukora neza iyo dufite ibitekerezo bituje, ibitekerezo byirinda. Ibitekerezo byacu bituza mu gihe bidafite gutinya, kwiheba, cyangwa gutotezwa. Iyo ibitekerezo byacu bituje, tuba dushobora gusuzugura imibereho tugahitamo icyo twakora cyangwa icyo tutakora.
Aho benshi muri twe tugwira mu kaga n’igihe tunaniwe gutuza. Wenda tugera mu gihe cyo guca bugufi cyane noneho ntitugire icyo dukora, tugatekereza ko Imana izadukorera byose, cyangwa tugakora ubutaruhuka, kandi ibyo dukora byose tubikorera mu mubiri muri kamere). Imana ishaka ko tuba dutuje kugira ngo igihe cyose duhuye n’imibereho mu buzima tube twashobora kuvuga tuti: "Yego, ndizera ko hari icyo nshobora gukora kuri iyi mibereho, ariko atari kinini".
Aho gucika intege tukajya mu kwiheba no gutinya, dukeneye kujya imbere y’Imana tukavuga tuti: "Yego, Mwami, ndakwizera nkufasha muri iyi mibereho, ariko se hari ikintu ushaka ko nkora?"
Icyo Imana yatwereka cyose gukora ku mibereho yacu, tuba dukeneye kugikorana umwete. Noneho tukiringira kubona igaruka zizavamo.
Iyo tumaze gukora ibyo byose, ahasigaye twiringira Imana mu bisigaye. Icyo ni cyo nita kwizera no gutuza (Yesaya 26:3).


text:
Ese Vashiti yari ari mu kuri ?
Ese Vashiti yari mu kuri? ( Esteri 1 : 12) « Ariko umwamikazi Vashiti yanga kuzanwa n’itegeko ry’umwami yamutegekesheje inkone ze…
Vashiti hari icyo yashinjaga umwami Ahasuérus
Ahasuérus yari yasinze igihe yatumagaho umugore we ngo aze abashyitsi bamurebe. Nta mu mama ushimishwa nuko umutware we asinda. Hano nibaza ko Ahasuérus mu bisanzwe mu gihe yabaga yasinze yavugaga amagambo nk’ayo umusinzi, n’inyifatire ye yabaga itabereye umwami.
Vashiti ahitamo kwanga, kuko yari azi uko umugabo we amera, yanga gukorwa n’isoni imbere y’abantu. Iyo Vashiti kino gihe yari kuganira n’abandi ba mama bashegeshwe n imyifatire mibi iterwa n’ubusinzi bari kumushyigikira ko ari mu kuri.
Ubundi kandi, birashoboka ko hari utundi tuntu duto Ahasuwerus atakoreraga umugore ( kumukundwakaza, ibyo yamwemereye ntabimuhe, ibyo basezeranye atubahiriza, etc…). Utwo tuntu duto kenshi tuba mu mitima y’aba mama., Iyo utwo tuntu tugwiriye bumva ko bari mu kuri mu gihe banze kwitabira icyo abatware babasaba.
1. Vashiti ashobora kuba yari afite inda nto
Turebye uko John MacArthur umwigisha w’ijambo ry’Imana abivuga, aragira ati : « Birashoboka ko Vashiti yari afite inda nto ya Aritazerusi » umuhungu wasubiriye ku ngoma se Ahasuérus.(EZIRA 4 : 7)
Vashiti rero ubwo birashoboka ko yari arwaye guciragura, aruka ntawamenya, maze arebye asanga ntari bushobore kujya guhagarara imbere y’abantu benshi. Ese kuki umugabo we yamuhamagaraga azi uko amerewe ?Kuki atamenya ibye ? Kuki atamwitagaho ngo amenye ko icyo gihe ari igihe gikomerera umubyeyi ? ( hari abarira, hari abatukana, hari abarakazwa n’ubusa, hari abicara bihumuriza icyuya kiri ku mwenda w’umugabo, hari ababa abadashaka kubona ubatware babo, yewe ni byinshi). Vashiti rero araboneka nk’uri mu kuri.
I. Reka turebere hamwe ukuri kwa Yesu
Nuko Pilato aramubaza ati ukuri n’iki (Yohani 18 : 38)
Yesu yajyanywe imbere ya Pilato, yakubiswe nk’umujura, bidashimishije kumurebe mu maso hari hari urusaku rwinshi, asa nabi, yuzuye inguma n’amaraso umubiri wose. Umuntu nkuwo uwo ari we wese, amugeze imbere ntakindi yakora atari kumwanga no kumucira urubanza rubi nk’abandi bose.
Pilato yaramwitegereje biramuyobera ukuntu Yesu avuga ko ari umwami ariko akaba yafashwe nk’igisambo. Musomye neza ikiganiro Pilato yagiranye na Yesu ako kanya, gihagaze kw’ ijambo ukuri.
Ukuri kwa Yesu kwari uko nyine ko kurenganywa, gukubitwa, gucirwaho amacandwe, akicecekera, ntiyirwanirire naho yari abishoboye. Uko kuri Yesu avugaho kumenywa n’abantu bake. Aragira ati : « Uw’ ukuri wese yumva ijwi ryanjye. ».
Ndashima Imana ko inyuma yuko kuri, iyo umuntu akwitwayemwo neza, haba hari ibisubizo bishimishije bivuye ku Mana.
1.Ukuri k’umubyeyi wakijijwe
(Yesaya 30 : 20 – 21) « … kandi nimujya kunyura iburyo cyangwa i bumoso, amatwi yawe azajya yumva ijambo riguturutse inyuma rivuga riti iyi niyo nzira mube ariyo mukomeza. »
Uwukuri wese yumva ijwi ryanjye niko Yesu yavuze. Umubyeyi ukijijwe, ntasakuza mu bigeragezo, ahubwo asenga Imana ikamusubiza. Ntafatira umugabo ibihano ahubwo arasenga Imana agasaba imbaraga zo kuba umugwaneza.
Ikibazo kije akizunguruka acecetse nk’abisirayeli imbere y’ inkike z’ i Yeriko kugeza igihe inkike zayo ziridukiye. Ukuri k’umubyeyi wakijijwe, n’ukwihanganira mu masengesho kandi ubundi yumva ko akwiye kurwanirira uburenganzira bwe.
Umubyeyi ukijijwe atega ugutwi umwuka w’Imana, ahora yumva akajwi gato kamwongorera ngo kora gurtya, iyo ntambara si iyawe, vuba ndahindura byose kuba bishya.
I Burundi aba mama bitwa abakenyezi. N’ukuvuga gukenyerera ku kibazo, ugaceceka, ugafata urugo rwawe neza. Umubyeyi ukijijwe rero agira Imana kuko akenyerera ku kibazo no kuri Yesu, akamuha ubwenge bwo kwubaka mu gihe atari icyo kwubaka, akamushoboza gufata ururimi mu gihe cyo gutongana, akamushoboza guha umugabo ibimukwiriye mu gihe cyo kubimwima. Uko niko kuri kw’umubyeyi wubaha Imana.
Abigisha benshi bigisha kuri Vashiti, bamuvugaho byinshi. Icyo dukwiye kumwigiraho, n’uko ugushinga ijosi kwe kwamukuye mu bwamikazi. Kino gihe, ababyeyi benshi ntibaba mu mwuka, si abamikazi imbere y’Imana kuko batayivanga mu bibazo byabo, ahubwo, bishyiriraho ibisubizo bijyanye na kamere yabo.
Mwene Data, inama nakugira, n’uko waguma muri Yesu. Ibyo wita ukuri kwawe, birashoboka koko ko ari ukuri, ariko Imana ikaba igushakaho guca bugufi no kuyigisha Inama. None se nawe reba! Yesu ati ndi Umwami kandi ishusho ye ikagaragaza ahubwo ko ari umunyabyaha. Ibaze nawe kino kibazo: ukuri ni iki? Sanga Yesu bucece azagufasha kuva mu bibazo urimo. Imana iguhe umugisha.


text:
Inkuru y’isenyuka ry’itsinda rya Urban Boys, yakurikiwe n’uruhuri rw’inkuru zitandukanye cyane cyane izavugaga ku mirwano yahoraga hagati ya Safi na Nizzo.
Iby’imirwano hagati ya Safi na Nizzo byavuzwe na Muyoboke Alex, wabaye umujyana w’aba basore, yavuze ko Safi na Nizzo bahoraga bapingana buri umwe yumva ko ari ugize itsinda.
Muyoboke yakomeje avuga ko aya makimbirane hari igihe yasandaraga akavamo imirwano ikomeye, dore ko hari n’igihe Nizzo yigeze gutera Safi igipfunsi mu jisho akamuvusha amaraso.
Ibi kandi byashimangiwe na 2Pac nawe wafashisje aba basore, bagikorera umuziki mu Mujyi wa Huye, mu magambo ye yavuze ‘Safi na Nizzo bahoraga bameze nk’udusake dushondana ku buryo bari barabimenyereye.’
N’ubwo Muyoboke Alex yavuze ko Nizzo ari we wakubitaga Safi, Nizzo yarabihakanye avuga ko abantu badakwiye kumwita gashoza ntambara kuko batazi uwabaga washotoye undi.
Nizzo yigeze gukubita Knowless, Safi atabaye barwana
Eachamps yakomeje gutohoza iby’imirwano ya Safi na Nizzo, maze tuganira n’umuntu umwe wabanye bya hafi n’itsinda rya Urban Boys, akaba yaritabiriye ifatwa ry’amashusho y’indirimbo ya Urban Boys ari naho Nizzo yakubitiye Knowless ingumi.
Nk’uko uyu muntu utashatse ko amazina ye ajya ahagaragara yabidutangarije, ngo hari mu mwaka wa 2011 ubwo hari mu ifatwa ry’amashusho y’indirimbo ya Urban Boys yitwa Tonight.
Mu mashusho y’iyi indirimbo igitangira hagaragaramo abasore bari bagize Urban Boys batambuka ku itapi utukura bari kumwe n’abakunzi babo, icyo gihe Safi yari agikundana na Knowless. Mu gusohoka mu modoka bagana kuri iyo tapi ngo niho haturutse ugushyamirana Nizzo akubita Knowless.
Yagize ati “bagiye gusohoka mu modoka, Knowless yashatse gusohoka mbere avuga ko yihuta ashaka kugenda, Nizzo arabyanga nawe yashakaga gusohoka mbere, ubwo niho bateranye amagambo, Nizzo ahita umukubita (Knowless) ingumi , Safi nawe yahise aza barwana turacyiza.”
Iyi mirwano yakuruwe na Knowless na Nizzo ngo yatumye ifatwa ry’amashusho ritindaho kuko Knowless yari yanze kugaruka ngo bafate amashusho, bigasaba kubanza guhendahenda, igikorwa gikomeza nyuma
Uretse ikibazo cyavutse mu ifatwa ry’amashusho ya To Night, ngo n’ubusanzwe Nizzo ntiyari asanzwe acana uwaka na Knowless bimwe mu byakomezaga kuzamura ukutumvikana hagati ye Safi.
Reba Amashusho ya To Night Knowless yakubitiwemo


text:
Ibi n’ibyatangajwe n’umwe mu nshuti ze nawe wahawe kuri ayo madorari witwa Rande Gerber
Ubwo Rande yari mu kiganiro cyitwa “Headliners” yatangaje ko iki gikorwa Clooney yagikoze mu rwego rwo gushimira izo nshuti ze uburyo zamufashije mu buzima kugeza ubwo abaye ikirangirire muri sinema
Yagize ati’’ hari itsinda ry’abagabo twita ‘’The Boys’’ rero George yarampamagaye njye na The Boys atubwira ko itariki 27 Nzeri 2013 igomba kuba itariki tutazibagirwa mu mateka yacyu ‘’ yanatwibukije ko kuri uwo munsi tuzasangira amafunguro y’ijoro akatubwira impamvu.
Akomeza agira ati’’ kuri uwo munsi George yatangiye adushimira ukuntu turi abantu b’agaciro mu buzima bwe ndetse atwibutsa ukuntu akigera mu mujyi wa Los Angeles atagiraga aho aba ko yacumbitse mu ngo za bamwe muri twe ‘’
‘’kuko muri abantu b’agaciro mu buzima bwanjye ndashaka gushimira buri umwe muri mwe, mufungure ibikapu biri imbere yanyu murebe ishimwe nabateganyirije’’.
Rande yavuze ko we na bagenzi be batunguwe cyane ubwo basangaga ari miliyoni 1 y’amadorari yari agenewe buri wese mu bari aho.
George Clooney yakomeje agira ati’’ ndabizi ko twese twanyuze mu buzima bugoranye kandi ndabizi ko hari bamwe muri mwe bakiburimo, ni yo mpanvu mutagomba kongera guhangayikira uko abana banyu baziga cyangwa uko muzishyura amadeni mufite.
Ibi bitangajwe nyuma y’iminsi mike ikinyamakuru cyitwa Page Six gitangaje ko ubwo George n’umugore we Amal berekezaga mu bwongereza bahaye abagenzi bose bari mu ndege udukoresho umuntu yumviramo amajwi wenyine (Headphones)mu rwego rwo kubagabanyiriza urusaku rwari gutezwa n’impanga zabo, izo headphones zari zinaherekejwe n’agapapuro kariho ubutumwa bugira buti ‘’dusabye imbabazi mbere’’
George Clooney wavukiye mu mujyi wa Kentucky yatangiye kwamamara cyane mu mwaka wa 1994 ubwo yagaragaraga muri filime yitwa ‘’ER’’ muri iyi filime uyu mugabo aba yitwa Dr. Dough Ross iyi filime ni nayo ivugwa ko yamuhinduriye amateka kugeza ubwo abaye umwe mu bantu bubashywe cyane muri Hollywood .


text:
Umuraperi, Danny Nanone agiye kumurika ikayi iriho ifoto ye mu rwego rwo kugira ngo izajye itambutsa ubutumwa ku rubyiruko.
Iki gikorwa cyo kumurika iyi kayi kiraba kuri uyu wa Kane tariki ya 7 Mutarama 2016, mu cyumba cy’inama y’inzu ikoreramo Umujyi wa Kigali saa kumi n’imwe n’igice.
Mu kiganiro Danny Nanone yagiranye n’ikinyamakuru Izuba Rirashe yavuze ko ibi yabikoze kubera ko yasanze hari igihe aririmba indirimbo ashaka ko abantu bumva neza ubutumwa burimo nyamara ntibibe uko abyifuza.
Danny Nanone yagize ati “maze kubona ko hari igihe ubutumwa ntanga butagera ku bantu uko mbyifuza natekereje umushinga wo gukora ikayi noneho ngashyiraho n’ifoto yanjye kugira ngo umwana wese unkunda uzayigura ubutumwa nzaba nashyizemo uko azajya aba ari mu ishuri ari kuryandikamo ni nako ubutumwa burimo buzajya bumuguma mu mutwe.”
Akomeza agira ati“njyewe nakoze indirimbo nyinshi, hari iyo nise “Isi” nashakaga ko abantu bumva ubutumwa burimo, ariko abantu benshi bambwiraga ko bakunda Forever, ni yo mpamvu nahisemo gushaka uburyo bushya bwo kugira ngo mbashe kumvikanisha ubutumwa ndirimba mu bihangano byanjye.”
Ni muri urwo rwego Danny Nanone avuga ko kuri uyu munsi , atumira n’abahanzi bagenzi be ndetse n’abayobozi batandukanye.
Danny Nanone azwiho kuririmba indirimbo z’urukundo mu njyana ya Hip Hop. Azwi mu ndirimbo nka: Njye ndarapa, Forever, Ntagukoza isoni, Mbikubwire, Ndamufite n’izindi.


text:
ISOMO RYA MBERE
Umuhanuzi Daniyeli Dan 3, 14-20.24-25.28
14Umwami Nebukadinetsari abaza arakaye ati «Mbese byaba ari ukuri koko, Shadaraki, Meshaki na Abedinego, ko mwaba mudakorera imana zanjye kandi ntimuramye ishusho rya zahabu nimitse? 15Noneho se mwiteguye ko nimwumva ijwi ry’akarumbeti, umwirongi, igitari, umuduri, iningiri, inanga n’ibindi biririmba, muzapfukama maze mukaramya ishusho nabumbishije, mutariramya mugahita mujugunywa mu itanura rigurumana? Icyo gihe se ni iyihe mana izabamvana mu nzara?» 16Shadaraki, Meshaki na Abedinego basubiza umwami bati «Shobuja Nebukadinetsari, nta bwo ari ngombwa kugira icyo tugusubiza kuri iyo ngingo. 17Shobuja, niba Imana yacu dukorera ishobora kudukiza itanura rigurumana, ikatuvana no mu nzara zawe, izaturokora; 18nitanabikora kandi shobuja, umenye ko tutazakorera imana zawe cyangwa ngo turamye ishusho rya zahabu wimitse.» 19Nuko umwami Nebukadinetsari ararakara cyane, arabisha kubera Shadaraki, Meshaki na Abedinego; ategeka ko bacanira itanura rigatukura kurusha uko bisanzwe, 20ategeka abanyangufu mu ngabo ze kuboha Shadaraki, Meshaki na Abedinego, bakabajugunya mu itanura rigurumana.
(Abo basore uko ari batatu basingiriza Nyagasani rwagati mu ndimi z’umuriro, maze umwami Nebukadinetsari abumva baririmba). 24Nuko umwami arumirwa, ahaguruka n’ingoga maze abaza inkoramutima ze ati «Bariya bantu uko ari batatu ntitwari twabajugunye mu muriro baboshye?» Baramusubiza bati «Ni byo rwose, shobuja.» 25Aravuga ati «Nyamara ndareba abantu bane bataboshye, bariho bitemberera mu muriro nta cyo baganya, kandi uwa kane arasa n’umumalayika.» 28Nebukadinetsari ni ko kuvuga ati «Nihasingizwe Imana ya Shadaraki, Meshaki na Abedinego, yohereje umumalayika wayo agakiza abagaragu bayo. Barayiringiye banga kumvira itegeko ry’umwami, bahitamo gutanga imibiri yabo, aho gukorera cyangwa gusenga indi mana, uretse Imana yabo.»
INDIRIMBO (Daniyeli 3, 52, 53, 54, 55, 56)
Inyik/ Himbazwa kandi uratwe iteka ryose!
Singizwa Nyagasani, Mana y’abasekuruza bacu
Inyik/ Himbazwa kandi uratwe iteka ryose!
Nihasingizwe izina ryawe ritagatifu ryuje ikuzo :
Inyik/ Himbazwa kandi uratwe iteka ryose!
Singirizwa mu Ngoro y’ikuzo ryawe ritagatifu:
Inyik/ Himbazwa kandi uratwe iteka ryose!
Singirizwa ku ntebe yawe y’ubwami:
Inyik/ Himbazwa kandi uratwe iteka ryose!
Singizwa, wowe umenya iby’ikuzimu:
Inyik/ Himbazwa kandi uratwe iteka ryose!
Singizwa, wowe utetse ku bakerubimu:
Inyik/ Himbazwa kandi uratwe iteka ryose!
Singirizwa mu bushorishori bw’ijuru :
Inyik/ Himbazwa kandi uratwe iteka ryose!
IBANGONDIRIMBO RIBANZIRIZA IVANJILI (Ga 5,1.13)
Uragasingizwa Nyagasani, Mwana w’Imana Nzima.
Twahamagariwe ubwigenge;
Kristu yaratubohoye kugira ngo tugire ubwo bwigenge.
Uragasingizwa Nyagasani, Mwana w’Imana Nzima.
IVANJILI
+ Yohani (Yh 8, 31-42)
Muri icyo gihe, 31Yezu abwira Abayahudi bari bamwemeye ati «Nimukomera ku ijambo ryanjye muzaba mubaye abigishwa banjye by’ukuri. 32Kandi muzamenya ukuri, maze ukuri kubahe kwigenga.» 33Baramusubiza bati «Turi abo mu nkomoko ya Abrahamu, nta wigeze atwigarurira. Watubwira ute ngo muzigenga?» 34Yezu arabasubiza ati «Ndababwira ukuri koko: umuntu wese ukora icyaha aba ari umugaragu w’icyaha. 35Burya umugaragu ntahora iteka mu nzu, ahubwo umwana ni we uyihoramo. 36Mwana nabakura ku bugaragu, icyo gihe muzaba mubaye abigenga koko. 37Nzi ko mukomoka kuri Abrahamu, ariko murashaka kunyica, kuko ijambo ryanjye mutarizirikana. 38Jye mvuga ibyo nabonye kwa Data, namwe mukora ibyo mwumvanye so.» 39Baramusubiza bati «Umubyeyi wacu ni Abrahamu.» Yezu na we arababwira ati «Niba muri abana ba Abrahamu, nimukore ibyo Abrahamu yakoze. 40Ubu rero murashaka kunyica, jye ubabwira ukuri numvanye Imana. Ibyo Abrahamu ntiyabikoze. 41Mwe murakora ibyo so akora.» Baramubwira bati «Nta bwo turi ibibyarirano. Dufite Data umwe, ni Imana.» 42Yezu arababwira ati «Iyaba Imana yari so mwankunze, kuko nkomoka ku Mana nkaba naraje. Sinaje ku bwanjye, ni We wantumye.»


text:
Iki gikorwa cyabaye kuri uyu wa Gatanu tariki 23 Nzeri 2016 nyuma y’umukino w’umupira w’amaguru wahuje abana bafite ubumuga bwo mu mutwe wabereye ku kibuga cya Ferwafa i Remera.
Special Olympics ni umuryango watangiye mu 1968 utangijwe n’Umunyamerika, Eunice Kennedy Shriver wakuze aharanira ukwishyira ukizana kwa muntu ariko akababazwa n’uburyo abafite ubumuga bwo mu mutwe bakumirwaga mu muryango ndetse bagafatwa nabi.
Uyu mugiraneza wari ufite umuvandimwe na we ufite ubumuga bwo mu mutwe ariko bitewe n’uburyo bakuze basabana mu gukina umupira w’amaguru akabona uburyo bimufasha, ashaka kubyagura.
Mu 1968 yaje kugira igitekerezo cyo kwagura ibikorwa byo kwita ku bafite ubu bumuga abicishije mu mikino atangiza Special Olympics.
Mu muhango wo kwibuka, Eunice witabye Imana muri 2009 afite imyaka 88, Rwanda Special Olympics yifatanyije n’abana bafite ubumuga bwo mu mutwe barererwa mu kigo cya Izere Mubyeyi bakina umukino w’umupira w’amaguru ku kibuga cya Ferwafa nyuma bakora ubusabane n’ababyeyi babo.
Mu ijambo yagejeje kuri abo bana n’ababyeyi babo, Perezida wa Special Olympics mu Rwanda, Pasiteri Deus Sangwa yabasobanuriye amateka ya Eunice wibukwa n’ibyo yakoze, ubwitange yagaragaje bwo guhuza abasaga n’abibagiranye ndetse abasaba no gukomeza gufatanya kugira ngo barusheho guhindura n’abatarumva ko abafite ubumuga bwo mu mutwe ari abantu nk’abandi.
Yagize ati “Intego y’uyu munsi ni ukwibuka uyu mubyeyi (Eunice) witangiye abafite ubumuga bwo mu mutwe. Ubusanzwe ku Isi hose tumwibuka tariki 24 Nzeli buri mwaka ariko twe twahisemo kubikora uyu munsi. Ni umwanya tuba tubonye wo kuganira n’abana n’ababyeyi tukibukiranya uruhare rwa buri wese muri iyi nzira yo gukurikiza umurongo watangijwe na Eunice.”
Umubyeyi ufite abana babiri bafite ubumuga bwo mu mutwe bafashwa na Special Olympics, Kazimbaya Donath, yavuze ko uyu muryango waje ukenewe kuko byari bigoranye kubona aho abana nk’aba bajya bagakina, bakisanzura kuko wasangaga batiyumva mu bandi badafite ubumuga ndetse nabo bakabatinya.
Ngo kuva abana be bajya mu kigo cya Izere Mubyeyi abona barahindutse cyane, ubu bagerageza kuvuga mbere bitarashobokaga ndetse ngo n’imyitwarire yarahindutse kuko baba bari kumwe n’abarimu babihuguriwe kandi bafite n’umutima w’urukundo batabinubira.
Special Olympics yatangiye gukorera mu Rwanda muri 2003 kuri ubu ikaba ifite abana n’abantu bakuru bafite ubumuga bakina imikino inyuranye bagera ku bihumbi 13 200 mu gihugu hose.
Uyu muryango ukorana n’abagera kuri miliyoni 5.3 mu bihugu 170 ku Isi yose.


text:
ISOMO RYA MBERE
Isomo ryo mu ibaruwa
Mutagatifu Pawulo Intumwa yandikiye Abanyagalati (Gal 1, 6-12)
Bavandimwe, 6ntangazwa n’ukuntu mu kanya gato, mutangiye gucika ku wabahamagariye ineza ya Kristu, mugashikira indi Nkuru Nziza. 7Si uko haba hari indi Nkuru Nziza ibaho. Ni uko hadutse abantu bashaka ko muhagarika imitima, bashaka no guhindura Inkuru Nziza ya Kristu. 8Ariko rero hagize ubigisha Inkuru Nziza itari iyo twabigishije, kabone n’aho yaba umwe muri twe, cyangwa umumalayika umanutse mu ijuru, arakaba ikivume ! 9Mbese nk’uko twababwiye kandi n’ubu ngubu mbisubiyemo : uzabigisha Inkuru Nziza itari iyo mwakiriye, arakaba ikivume ! 10Mbese ubu ngubu nkurikiranye gushimwa n’abantu, cyangwa n’Imana ? Aho ntimugira ngo mparanira kuneza abantu ? Mbaye nkigamije kuneza abantu, sinaba nkiri umugaragu wa Kristu. 11Mbibamenyeshe rero bavandimwe, iyo Nkuru Nziza nabigishije si iy’umuntu, 12si n’umuntu nyikesha kandi si umuntu wayinyigishije : ni Yezu Kristu wayimpishuriye.
ZABURI (Zab 111 (110), 1-2, 7-8, 9.10c)
Inyik/ Uhoraho yibuka iteka Isezerano rye.
Nzasingiza Uhoraho n’umutima wanjye wose,
mu nteko y’intungane no mu ikoraniro rusange.
Ibyo Uhoraho yakoze biratangaje,
ababyitayeho bose bahugukira kubizirikana.
Ibyo akora byose birangwa n’ukuri n’ubutungane,
amategeko ye yose akwiye kwiringirwa.
Yashyiriweho abo mu bihe byose kandi ku buryo budasubirwaho,
akaba agenewe kubahirizwa nta buryarya n’ubuhemu.
Uhoraho yazaniye umuryango we ikiwubohora,
agena rimwe rizima imiterere y’Isezerano rye.
Izina rye ni ritagatifu kandi rigatera ubwoba.
Ibisingizo bye bizahoraho iteka ryose.
IBANGONDIRIMBO RIBANZIRIZA IVANJILI (1 Yh 4, 21)
Alleluya Alleluya.
Nyagasani yaduhaye itegeko rishya :
ukunda Imana, akunde na mugenzi we.
Alleluya.
IVANJILI
+ Luka (Lk 10, 25-37)
Muri icyo gihe, 25umwigishamategeko arahaguruka, abaza Yezu amwinja ati « Mwigisha, ngomba gukora iki kugira ngo ndonke ubugingo bw’iteka ? » 26Yezu aramubwira ati « Mu Mategeko handitsemo iki ? Usomamo iki ? » 27Undi aramusubiza ati « Uzakunde Nyagasani Imana yawe n’umutima wawe wose, n’amagara yawe yose, n’imbaraga zawe zose, n’ubwenge bwawe bwose, kandi uzakunde mugenzi wawe nk’uko wikunda. » 28Yezu aramubwira ati « Ushubije neza ; ubigenze utyo uzagira ubugingo. »
29Nyamara we kugira ngo yikure mu isoni, abwira Yezu ati « Ariko se mugenzi wanjye ni nde ? » 30Yezu araterura ati « Umuntu yamanutse i Yeruzalemu ajya i Yeriko, maze agwa mu gico cy’abajura baramwambura, baramuhondagura maze bamusiga ari intere. 31Umuherezabitambo aza kumanuka muri iyo nzira, aramubona arihitira. 32Haza n’umulevi, na we aramubona arihitira. 33Nuko Umunyasamariya wari mu rugendo amugeze iruhande, aramubona amugirira impuhwe. 34Aramwegera apfuka ibikomere bye, amaze kubyomoza amavuta na divayi. Hanyuma amwuriza indogobe ye, amujyana ku icumbi amwitaho. 35Bukeye afata amadenari abiri ayaha nyir’icumbi, aramubwira ati « Umwiteho, maze ibindi uzamutangaho nzabikwishyura ngarutse. » 36Muri abo uko ari batatu, uwo ukeka ko ari mugenzi w’uwaguye mu gico cy’abajura ni uwuhe ? » 37Umwigishamategeko arasubiza ati « Ni uwamugiriye impuhwe. » Yezu aramubwira ati « Genda nawe ugenze utyo. »


text:
Umugabo witwa Vishal Kumar Sonu w’imyaka 42 wo mu Buhinde ubwo yari mu birori byo gushyingirwa n’umugore wa 2 yahuye n’uruva gusenya aho umugore we wa mbere yamukubise maze ibyari ibirori bigahinduka intambara.
Abantu bari batashye ubukwe bwa Vishal Kumar Sonu batunguwe no kubona ibyari ibirori bihinduka imirwano ubwo umugore witwa Rakhi yafataga mu mashati uyu mugabo avuga ko ashyingiwe n’undi mugore mu gihe akimufata nk’umugabo we kuko batasabye gatanya.
Uyu mugore Rakhi ufitanye umwana w’umuhungu w’imyaka 13 na Vishal Kumar Sonu yavugaga ko ubu bukwe butagomba kuba kuko mu mategeko bigaragara ko afite undi mugore.
Uyu mugabo Vishal Kumar Sonu, amaze kubona ko bimukomeranye yatangiye kwisobanura ku bo mu muryango w’umugore bari bashyingiranwe ababwira ko Rakhi batandukanye kera kandi ko afite n’ibyangombwa by’ubutane.
Bidatinze Polisi yahise ihagera maze ihoshya imirwano.
Abo mu muryango w’umukobwa wari washyingiranwe na Vishal Kumar Sonu baje kugira uburakari maze bafatana mu mashati na bo mu muryango w’uyu mugabo haza kwitabazwa polisi yo kuri sitasiyo ya Ludhiana.
Pawan Kumar uvukana na Rakhi yavuze ko Vishal Kumar Sonu yabanaga n’uyu mushiki we kandi ko bamaranye imyaka 14, anongeraho ko icyatumye amwirukana ngo ari uko nta kazi yagiraga .
579 Views
Kwamamaza


text:
Kuri uyu wa gatandatu taiki ya 15 Mata 2017 nibwo Shiloh Worshipteam yo muri Kaminuza y’u Rwanda ishami rya Remera Koreji y’uburezi,yakoze igiterane kidasanzwe cyiswe ‘Shiloh Shima Imana “,benshi bagahembuka ndetse bakanafata imyanzuro.
Kuri uyu wa gatandatu taiki ya 15 Mata 2017 nibwo Shiloh Worshipteam yo muri Kaminuza y’u Rwanda ishami rya Remera Koreji y’uburezi,yakoze igiterane kidasanzwe cyiswe ‘Shiloh Shima Imana “,benshi bagahembuka ndetse bakanafata imyanzuro.
- uhereye ibumoso,Uwayoboye gahunda,umuyobozi wa CEP,umwgisha,Kayumba Modeste,Madamu wa Pastori n’abandi
Akenshi mu bigo by’amashuri ndetse na za Kaminuza usanga baba bafite amatsinda yo gusenga,cyane ko ubu noneho muri za Kaminuza hari ihuriro ry’abanyeshuri baba bafite imyemerere imwe bagahurira mucyo bise CEP,nyuma rero yo kubaho kwa CEP,hagiye haza n’ibindi aribyo birimo amatsinda yo kuramya no guhimbaza.Nkuko CEP ishobora kubna yategura igiterane cyayo na WorshipTeam nayo iba ishobora kuba yagitegura kabone nubwo iba iri muri CEP.
Ni muri ubwo buryo rero Shiloh Worship team ya koreji y’uburezi yateguye igiterane cyayo cyari gifite insanganyamatsiko isangwa muri ZABURI 126:3.hagira hati :”Uwiteka yadukoreye Ibikomeye natwe turishimye”.
Muri iki giterane cyatangiye kumunsi w’ejo tariki ya 15/Mata kkaba kiri busozwe uyu munsi tariki ya 16 Mata cyari cyatumiwemo abakozi b’Imana batandukanye barimo abahanzi,abavugabutumwa ndetse n’amakorali akomeye muri iki gihugu.
Kuwa gatandatu hari hateganijwe umuhanzi Bosco Nshuti ufite indirimbo ziri gufasha benshi muri iyi minsi naho kucyumweru hari hateganijwe korali Holy Nation yo mu Gatenga,nddetse n’abakozi b’Imana batandukanye.
Nkuko byagaragaraga ,muri iki giterane cyatangiye ku isaha ya saa Cyenda z’Amanywa,cyari cyitabiriwe n’abatari bake baturutse impande n’impande.
Ubwo umuhanzi Bosco Nshuti yajyaga kuririmba,bose wabonaga basa n’abafashijwe ndetse banezerewe cyane.
- Bosco Nshuti ati;"Ibyo ntunze"
Nkuko umwigisha w’ijambo ry’Imana,Pasteri Kayumba Modeste wanigishije ijambo ry’Imana risangwa mu gitabo cya Matayo 11:28 yabigarutseho,yasabye benshi bari aho kuba abagaragu b’Uwiteka ndetse bakamukurikira kugirango bazabone ubugingo buhoraho.
- Pastor Kayumba Modeste
Aganira n’imirasire.com,umuyobozi wa Shiloh worship Team ,Neema Jotham yagize ati:”Mubyukuri ni ibyagaciro cyane kuba mu nzu y’Uwiteka,ndetse byadushmishije cyane kubona ubwitabire bw’abantu bangana batya bashaka kuza kumva icyo Imana bashakaho.Iki giterane twagiteguye kugira ngo twongere twibutse abantu urugendo turimo ndetse n’icyo dukwiye gukora ngo tubone ubugingo kuko iminsi turimo isa naho igoye cyane.”
- Umuyobozi wa Worship Team ,Neema Jotham
Shiloh worshipTeam igizwe n’abantu basaga 62 biga muri iyo kaminuza ndetse biga mu myaka itandukanye.
Reba Andi mafoto
- Bosco Nshuti ati;"Ibyo ntunze"
- uhereye ibumoso,Uwayoboye gahunda,umuyobozi wa CEP,umwgisha,Kayumba Modeste,Madamu wa Pastori n’abandi
- Yagiye mu mwuka
- Shiloh worship Team
- Korali Louange nayo yari yahabaye
- Bari babiteguye neza
- Bari batuje bumva ijambo ry’Imana
Christian N.
Ibitekerezo
Nange nari mpabaye gusa warafashijwe mu ijambo rya past Kayumba n'indirimbo hamwe n' ubuhamya bwa lecturer yaduhaye. Imana ibahe imigisha Kanda hano umusubize


text:
Abantu bamwe bakunze kurota basambana, ndetse bakwicura bakagaragaza ibimenyetso nk'iby'umuntu wasambanye koko! Abandi barabyuka mu gitondo, cyane cyane abakiri bato, bagasanga biroteyeho, kabone nubwo baba batibuka inzozi barose! Abo bibayeho bakibaza niba ari icyaha. Mu cyongereza ibi babyita "wet dream" cyangwa "nocturnal emission."
Muri Bibiriya, isezerano rya kera, umuntu nk'uyu yafatwaga nk'uhumanye, agasabwa kwiyeza mbere yo kugaruka mu bandi. Abalewi 15:16 hagira hati "Kandi intanga z'umuntu nizimuvamo, yiyuhagire umubiri wose, abe ahumanye ageze nimugoroba" Gutegeka kwa kabiri 23:11 (23:10 muri versions zimwe na zimwe) Bibiriya igira iti: "Muri mwe nihaba umugabo wahumanijwe n'ibyamubayeho nijoro, azave mu rugerero ye kuhagaruka. ariko nibujya kwira yiyuhagire, izuba ryamara kurenga akagaruka mu rugerero"
Iki kibazo mutwemerere tukirebere hamwe mu bintu bibiri: kurota usambana, n'ikindi abakiri bato bakunze kwita kwiroteraho. Abo bibayeho usanga bagira ipfunwe baterwa no kwibaza niba ari icyaha. Bakibaza bati ese byakwitwa icyaha gute mu gihe nta bushobozi dufite bwo guhitamo ibyo turota n'ibyo tutarota?
Urebeye ku miterere ya muntu, koko ni byo ko udashobora guhitamo ibyo urota n'ibyo utarota. Iyo uryamye ugasinzira, ubwonko burakomeza bugakora mu buryo buturenze. Ariko rero, ibihurizwaho n'abahanga n'abashakashatsi muri rusange, ni uko inzozi ari amashusho agaruka ajyanye n'ibintu watekerejeho cyane, ibyaguteye ubwoba cyane, ibiguhangayitse cyane...... n'ibindi byagufashe umwanya munini ku manywa cyangwa mu gihe cya hafi gishize.
iyo ukunze umuntu cyane, bituma umutekerezaho umwanya munini ku manywa, ntibitangaje ko nijoro wamurota. Iyo utinya inzoka ugahura na yo ku manywa, ntibitangaje ko nijoro wayirota.
Iki kibazo turagisubiza mu nguni 2:
1. Inzozi warose ubwazo sicyo kibazo, ahubwo ikibazo ni ibyaguteye kurota izo nzozi. Niba ku manywa wagaburiye ubwonko bwawe ibitekerezo bibi, ibiganiro bibi n'amashusho y'urukozasoni, aho ni ho ikibazo giherereye. Ntiwatangara ubonye nijoro urose usambana, cyangwa se wabyuka ukagaragaza ibimenyetso nk'iby'umuntu wakoze imibonano mpuzabitsina. Aho rero, inzozi ubwazo si icyaha ahubwo ni ingaruka z'icyaha. Niba ibi bikunze kukubaho, genzura neza ubuzima ubayemo. Niba uri Umukristo, cunga neza ubusabane ufitanye n'Imana, ibitekerezo byawe, ibiganiro byawe..... urebe niba bitariho umugayo. Bibiriya yera Abafiripi 4:8 hagira hati "Ibisigaye bene data, iby'ukuri byose, ibyo kubahwa byose, ibyo gukiranuka byose, ibiboneye byose, iby'igikundiro byose, n'ibishimwa byose, nihaba hariho ingeso nziza kandi hakabaho ishimwe, abe ari byo mwibwira."
Muri rusange, bene izi nzozi zigaragaza ubuzima urimo mu buryo bw'Umwuka.
2. Niba uzi neza ko ibi tumaze kuvuga haruguru atari ibyawe, ariko ukarenga ukarota usambana, cyangwa wabyuka mu gitondo ukibonaho ibimenyetso nk'iby'uwakoze imibonano mpuzabitsina, iki ni ikbazo gikomeye kandi gikeneye deliverance (isengesho ribohora), kuko biraterwa n'ibyo bita mu ndimi z'amahanga "Mari de nuit", "femme de nuit" (Nocturnal husband, nocturnal wife). Mu kinyarwanda ni "Abagore ba nijoro" cyangwa "abagabo ba nijoro." Ibi biterwa n'ibitero byo mu buryo bw'umwuka. Ni ibitero by'abadayimoni. Ugomba gushaka umukozi w'Imana akagusengera by'umwihariko, akagukorera deliverance.
Narangiza nkubwira ko mu isezerano rya kera harimo amategeko menshi yitwa y'imihango n'imigenzo. Ntugendere ku byanditswe natanze haruguru ngo utekereze ko niba byakubayeho nijoro uhumanye. Gusa igikwiye ni ugusesengura imibereho yawe ukareba niba ihura n'imibereho y'Abera, kuko muri rusangee umubiri ukora ibijyanye n'ibyuzuye mu mutima (Matayo 12:34)
Imana ibahe umugisha.
Ikindi kibazo wasoma: Ese kwikinisha ni icyaha? kanda hano urebe igisubizo.


text:
Rwamagana:Mu mpapuro akoramo amasaro meza yo kurimbana - VIDEO
Icyeza Marie Goreth ni rwiyemezamirimo ukiri muto ukora ibikoresho binyuranye cyane cyane imirimbo harimo amasaro akora ayakuye mu mpapuro ndetse nandi bahinga.
Kompanyi ye yayise Igire Fashion Design . Ikorera mu Karere ka Rwamagana, mu Murenge wa Gishari , Akagali ka Bwisanga.
Bakora amasaro yo mu mpapuro mu buryo bunyuranye (designs). Indi mirimbo bakora iva mu masaro ahingwa. Ikindi bakora ni ibikapu n’ingofero bikorwa mu mikindo. Umwihariko ni uko amasaro yabo atajya ahura n’umwanda , ntacuya cyangwa ngo ahure n’ikibazo mu gihe cy’imvura.Ibikapu n’ingofero bakora, Icyeza yemeza ko byoroshye kubisukura.
Akora amasaro anyuranye ayakuye mu mpapuro ndetse no mu masaro ahingwa
Icyeza avuga yatangarije Rwandamagazine.com ko kuboha yabitangiye kera akiga mu mashuri abanza, nyuma aza kwiyungura ubumenyi yifashishije internet. Kugeza ubu afite abakozi 9 akoresha bavuye mu rubyiruko yigisha. Icyeza akorana n’urubyiruko rwacirije amashuri rudafite akazi, abakobwa babyariye iwabo, akabigisha. Abigisha mu gihe cy’ukwezi kumwe, nyuma bakishyira hamwe mu matsinda. Amaze kwigisha abagera kuri 60 ndetse byabafashije kwihangira umurimo.
Umwuga we niwo wamufashije kwiga kaminuza yiyishurira. Mu myaka 5 arateganya kuzaba afite koperative ihinga amasaro kuko abayahinga bakiri bake.
Reba hano Video Icyeza asobanura ibyerekeye umushinga we


text:
ISOMO RYA MBERE
Isomo ryo gitabo cy’Umuhanuzi Ezekiyeli (Ezk 36, 23-28)
Uhoraho ambwira iri jambo ati 23“Nzakuza izina ryanjye ry’ikirangirie mwandavurije muri ayo mahanga – uwo ni Nyagasani Uhoraho ubivuze – maze amahanga azamenye ko ndi Uhoraho, nimara kugaragariza muri mwe ubutungane bwanjye babyirebera n’amaso yabo. 24Nzabavana mu mahanga mbakorakoranye, mbavane mu bindi bihugu maze nzabagarure ku butaka bwanyu. 25Nzabuhagiza amazi asukuye maze mube abasukure; mbahanagureho ubwandure bwanyu bwose, muce ukubiri n’ibigirwamana byanyu byose. 26Nzabaha umutima mushya, mbashyiremo n’umwuka mushya. Mu mubiri wanyu nzakuramo umutima w’ibuye, nshyiremo umutima wumva. 27Nzabuzuzamo umwuka wanjye, mbatere gukurikiza amategeko yanjye, mwubahirize amabwiriza yanjye. 28Muzatura igihugu nahaye abakurambere banyu, mumbere umuryango nanjye mbe Imana yanyu.”
ZABURI (Zab 51 (50), 12-13, 14-15, 18-19)
Inyik/ Mana yacu, twuhagize amazi asukuye,
Maze uduhanagureho ubwandure bwose.
Mana yanjye, ndemamo umutima usukuye,
maze umvugururemo ibitekerezo biboneye.
Ntunyirukane ngo unte kure yawe,
cyangwa ngo unkuremo umwuka wawe uzira inenge.
Ahubwo mpa kwishimira ko nakijijwe,
kandi unkomezemo umutima wuje ineza.
Abagome nzabatoza inzira yawe,
n’abanyabyaha bakugarukire.
Igitambo cyanjye si cyo ushaka,
n’aho nagutura igitwikwa nticyakunezeza.
Ahubwo igitambo Imana ishima ni umutima washengutse.
Mana yanjye, ntuzirengagize umutima washegeshwe kandi wihana !
IBANGONDIRIMBO RIBANZIRIZA IVANJILI (Zab 95 (94), 8)
Alleluya Alleluya.
Uyu munsi ntitunangire umutima wacu,
ahubwo dutege amatwi ijwi ry’Uhoraho.
Alleluya.
IVANJILI
+ Matayo (Mt 22, 1-14)
Muri icyo gihe, 1Yezu yongera kubabwirira mu migani ati 2“Ingoma y’ijuru imeze nk’umwami wacyuje ubukwe bw’umuhungu we ; 3agatuma abagaragu be guhamagara abatumiwe mu bukwe, ariko banga kuza. 4Nuko yongera gutuma abandi bagaragu, kugira ngo babwire abatumiwe bati ‘Dore nateguye amazimano ; ibimasa byanjye n’amatungo yanjye y’imishishe byabazwe, byose byatunganye nimuze mu bukwe.’ 5Ariko bo ntibabyitaho barigendera, umwe mu murima we, undi mu bucuruzi bwe, 6maze abandi bafata abagaragu babagirira nabi, barabica. 7Umwami ararakara yohereza ingabo ze zirimbura abo babisha, kandi zitwika umugi wabo. 8Hanyuma abwira abagaragu be ati ‘Iby’ubukwe byateguwe, ariko abatumiwe ntibari babikwiye. 9Nimugende rero mu mayirabiri, mutumire mu bukwe abantu bose muhura.’ 10Abo bagaragu bakwira amayira bakoranya abo babonye bose, ari ababi ari n’abeza, maze inzu y’ubukwe yuzura abatumirwa. 11Nuko umwami arinjira ngo arebe abari ku meza, maze ahabona umuntu utambaye iby’ubukwe. 12Aramubwira ati ‘Mugenzi wanjye, waje ute hano udafite umwambaro w’abakwe ?’ Undi araceceka. 13Nuko umwami abwira abahereza ati ‘Nimumubohe amaguru n’amaboko, mumujugunye hanze mu mwijima, aho azaririra kandi agahekenya amenyo.’ 14Koko hahamagarwa benshi, hagatorwa bake. »


text:
Habyarimana wamenyekanye nka Hakiyamungu afite imyaka 65 atuye mu mudugudu wa Kamabuye, Akagari ka Kizura mu murenge wa Gikundamvura mu karere ka Rusizi, nubwo atariho yavukiye kuko avuka mu murenge wa Nyabitekeri mu yari komine Gafunzo, ubu ni mu karere ka Nyamasheke.
Mu mateka ye ntahwema kugaruka ku gahinda yatewe n’uburyo ubutegetsi bubi bwamwimye amahirwe yo kwiga yari umuhanga mu ishuri ariko agakora ibizamini agatsindwa kuko yari Umushi.
Umunyamakuru wa IGIHE yamusuye mu rugo iwe ari kumwe n’umugore we n’umukwe we ukomoka muri Repubulika Iharanira Demokarasi ya Congo (RDC), amuganiriza bimwe mu bimukora ku mutima atazibagirwa mu buzima bwe.
Habyarimana bigaragara ko akunda kwizihirwa, ntazibagirwa akarengane ko kubuzwa amashuri kugeza n’aho ahisemo kujya gushakira amahirwe i Bukavu ariko na byo ntibimuhire uko yabyifuzaga.
Yagize ati “Najyaga mba uwa mbere cyangwa uwa kabiri ariko nakora ikizami nkatsindwa. Batwitaga Abashi kandi ngo ntibashakaga ko babakandagira.”
Akomeza avuga ko icyo gihe haje ikitwaga CERAR(Centres de l’Enseignement Rural et Artisanal au Rwanda, ni ukuvuga ibigo byatangirwamo amasomo yibanda ku myuga), kigahuza abanyeshuri bo mu makomini atanu ari yo; Gafunzo, Gisuma , Kamembe, Gishoma na Bugarama na bwo agakora ikizamini akaba uwa mbere, bigatangaza benshi impamvu adatsinda ibizamini bya leta.
Ati “Nahize [muri Cerar] umwaka umwe ngira agahinda mpita nambukira hakurya kuri Antenne du Banda i Bukavu mpiga imyaka ine mu mashuri yisumbuye na bwo mba uwa mbere. Mama yaje kurwara cyane kuko ari njye bari barabyaye gusa biba ngombwa ko mva mu ishuri nza kumurwaza, sinongera no kubona ubushobozi bwo kurisubiramo, sinabona n’akazi.”
Ubuzima bwakomeje kumusharirira ariko mu 1982 ashakana na Nyirangendahimana Josephine babyarana abana 17, gusa hariho barindwi kuko abandi bagiye bicwa n’indwara.
Nyuma ya Jenoside yakorewe Abatutsi mu 1994, yarahungutse avuye muri RDC akora akazi ko kuroba mu kiyaga cya Kivu.
Avuga imyato imiyoborere myiza
Mu 2007 Habyarimana yafashe icyemezo n’umuryango we bagurisha isambu bari bafite mu murenge wa Nyabitekeri bimukira mu wa Gikundamvura mu karere ka Rusizi ari naho atuye kugeza ubu.
Ubuzima bwe bwarahindutse kuko ubu ari Perezida wa Koperative Umucyo y’abasaza 331 bafata inkunga y’ingoboka y’izabukuru. Mu 2015 Perezida wa Repubulika, Paul Kagame yabemereye imodoka bayihabwa kuwa 17 Werurwe 2016.
Iyi modoka ikora akazi ko kujyana ibihingwa byo muri uyu murenge birimo imyembe, umuceri n’ibindi, ikanabafasha kugeza umusaruro wabo w’ibitoki ku isoko.
Habyarimana yongeye gukomoza ku ijambo ‘Haki ya Mungu’ ryashyize ku butaka abari bateraniye mu mushyikirano wa 14, rikanatuma aba icyamamare, avuga ko ari indahiro arahira yivuye inyuma yemeza ko ntakizamutesha inshuti ye Paul Kagame kubera ibyiza yamugejejeho n’abanyarwanda muri rusange.
Ati “Yantumiye ataha Gaz methane ku ntara turataramana kuva saa moya z’ijoro kugeza mu mu ma sayine z’ijoro, muri Kigali Convention Centre mbere nta mukene nkanjye wari kujyayo; mu nama nkuru y’igihugu n’abize ntibayijyamo.”
Yongeraho ko Umurenge wa Gikundamvura usigaje kugeramo umuriro w’amashanyarazi n’amazi meza ugahinduka paradizo n’urubyiruko rwaho rugahanga imirimo irimo gusudira, kogosha n’ibindi.


text:
Uwo mushinga w’itegeko wamuritswe na Minisitiri w’Abakozi ba Leta n’Umurimo, Judith Uwizeye, ureba abakozi bakuru mu bya Politiki nka Perezida w’Inteko Ishinga Amategeko, Perezida w’Urukiko rw’Ikirenga ndetse na Minisitiri w’Intebe.
Uwo mushinga w’Itegeko usaba ko mu gihe batakiri mu kazi ka Leta, bagenerwa umushahara mu gihe cy’amezi atandatu aho kuba 12 nk’uko byari bisanzwe, ndetse n’ibindi bagenerwa nk’ibiborohereza akazi bikaba bigomba kuvanwaho.
Uretse icyo yise kurengera umutungo wa Leta, Minisitiri Uwizeye avuga ko hari n’amafaranga yatangwaga, ariko adafitiwe ibisobanuro byumvikana.
Ati “Kuki umuntu ava ku buyobozi akajya mu rwego yakoreraga agiye kubaza amakarita ya telefoni? […] Ngo uhabwe amafaranga yo kwakira abashyitsi b’akazi kandi ntakagihari.”
Hari n’ikindi cyiciro cy’abayobozi bakuru bo bakomezaga guhabwa umushahara wabo mu gihe cy’amezi 6, abo bo bakazakomeza kuyahabwa hagendewe kuri uwo mushinga w’Itegeko rishya, ariko ibindi byose bagenerwaga bikurweho.
Abadepite basabwa gutora ishingiro ry’uwo mushinga w’Itegeko, ni bamwe mu bo rizagiraho ingaruka, dore ko bagenerwaga umushahara w’amezi atandatu nyuma yo gusoza imirimo yabo mu Nteko Ishinga Amategeko.
Izindi mpinduka ziteganyijwe muri uwo mushinga w’Itegeko, ni uko umuyobozi ubonye akandi kazi kamuhemba umushahara, agomba guhita atakaza uwo yahabwaga na Leta kabone n’ubwo ayo mezi atandatu yaba atararangira, mu gihe ubusanzwe bakomezaga guhembwa hatitawe ku nyungu bakura mu kazi gashya babonye.


text:
Hari ku wa 30 Werurwe 1992, ubwo Papa Yohani Pawulo wa II, yemeza ishingwa rya diyoseze ya Gikongoro anayishinga Mgr Augustin MISAGO nk’umushumba wayo. Maze ahabwa inkoni y’ubushumba ku wa 28 Kamena 1992 ku Gikongoro, na kalidinali Jozef TOMKO.
Ku italiki ya 3 Werurwe 1992, hemejwe ko Musenyeri Frédéric RUBWEJANGA asimbura Musenyeri Joseph SIBOMANA wari ugiye mu cy’iruhuko cy’izabukuru, maze nawe ahabwa inkoni y’ubushumba na Kalidinali Jozef TOMKO i Kibungo ku ya 5 Nyakanga 1992.
Hari ku wa 22 Ukwakira1992, ubwo katedarali nto y’i Kabgayi, yaturwaga Bikiramariya utarasamanywe icyaha
Bazilika nto y'i Kabgayi yitiriwe Bikira mariya utarasamanywe icyaha
Hari ku ya 8 Ukuboza 1992, ubwo i Kabgayi hahimbazwaga yubile y’imyaka 75 y’ubusaseridoti mu Rwanda.
Hari muri Gicurasi 1993, ubwo Karidinali Roger ETCHEGARAY, yasuye u Rwanda azanye ubutumwa bw’amahoro ku Banyarwanda yari yahawe na nyirubutungane Papa Yohani Pawulo II.
Kuwa 5 Kamena 1994, Abepiskopi 3 bitabye Imana abo ni :
- Mgr NSENGIYUMVA Vincent, wari Arikiyepiskopi wa Kigali.
- Mgr NSENGIYUMVA Thaddée, wari umushumba wa diyoseze ya Kabgayi akaba na Perezida w’inama y’abepiskopii mu Rwanda
- Na Mgr RUZINDANA Joseph, wari umushumba wa diyoseze ya Byumba.
Izo diyoseze zabo zahise zishingwa ba padiri Jean-Baptiste RUGENGAMANZI i Kigali, André SIBOMANA i Kabgayi na Jean Berchmans TURIKUBWIGENGE i Byumba.
Hari muri Kamena 1994, ubwo Karidinali Roger ETCHEGARAY, yasuraga u Rwanda bwa kabiri azanye ubutumwa bw’amahoro ku Banyarwanda yari yahawe na Nyir’Ubutungane Papa Yohani Pawulo II.
Hari ku wa 13 Nyakanga 1994, ubwo Leta ya vatikani yashingaga Padiri Henri HOSER, nk’intumwa yayo yihariye mu Rwanda.
Kuva ku italiki ya 2 kugeza ku ya 5 Nzeli 1994, Inama y’abepisikopi yateraniye i Butare, iyamije gufungura amashuri ya kiliziya nk’amaseminari mato n’inkuru.
Hari ku wa 11 Ugushyingo 1994, ubwo Nyir’Ubutungane Papa Yohani wa II yemeje ko amadiyoseze adafite abashumba yahagararirwa n’aba ku buryo kiliziya yemera :
Musenyeri Jean Baptiste GAHAMANYI wayoboraga na Diyoseze ya Gikongoro, Mu mwanya wa Musenyeri Misago wari waragiye kwivuza
- Mgr Jean Baptiste GAHAMANYI ahagararira Diyoseze ya Gikongoro, mu mwanya wa Musenyeri Misago wari waragiye kwivuza i Burayi
- Mgr Frédéric RUBWEJANGA ahagarararira Diyoseze Byumba,
- Padiri André SIBOMANA ahagarararira Diyoseze Kabgayi
- Padiri Antonio MARTINEZ ahagarararira Diyoseze Ruhengeri, asimbuye Musenyeri Phocas Nikwigize wari ukiri mu buhungiro mu cyahoze ari Zaïre.
Muri Mutarama 1995, Inama y’abepisikopi gaturika b’u Rwanda yagejeje ku buyobozi bw’u Rwanda ibibazo byari biyugarije (biyihangayikishije). Hasohotse inyandiko ku byihutirwaga mu ikenurabushyo nyuma ya Jenocide yakorewe Abatutsi muri Mata 1994.
Hari ku wa 25 Werurwe 1995, Hashyizweho intumwa nshya ya Papa mu Rwanda Musenyeri Janusz JULIUSZ.
Ku va ku wa 18 kugeza 23 Werurwe 1996, Musenyeri Paul Joseph CORDES, yazaniye ubutumwa bw’amahoro yari ahawe na Papa Yohani Pawulo wa II bugenewe Kiliziya y’u Rwanda.
Hari ku wa 25 Werurwe 1996, Papa Yohani Pawulo wa II, yemeje ko Musenyeri Thaddée NTIHINYURWA, aba arikiyepisikopi wa kigari anahagarariye na diyoseze ya Cyangugu, naho Padiri Anastase MUTABAZI, akaba umushumba wa diyoseze ya Kabgayi, Padiri Servilien NZAKAMWITA we yagizwe umushumba wa Diyoseze ya Byumba.
Hari ku wa 8 Mata 1996, ubwo Nyir’Icyubahiro Musenyeri Thaddée NTIHINYURWA, yemejwe ko abaye arikiyepisikopi wa Kigali.
Hari ku wa 25 Gicurasi 1996, ubwo Musenyeri Anastase MUTABAZI, umushumba wa 6 wa Diyoseze ya kabgayi yahawe inkoni y’ubushumba.
Reba Video
Amatariki Akomeye Yaranze Kiriziya Gatolika mu Rwanda III
Hari ku wa 30 Werurwe 1992, ubwo Papa Yohani Pawulo wa II, yemeza ishingwa rya diyoseze ya Gikongoro anayishinga Mgr Augustin MISAGO nk’umushumba wayo. Maze ahabwa inkoni y’ubushumba ku wa 28 Kamena 1992 ku Gikongoro, na kalidinali Jozef TOMKO.
at 9:09:00 AM
Labels: iyobokamana


text:
Mu rwego rwo guteza imbere ubworozi bwa Kijyambere, kuwa gatanu tariki 24 kamena 2011 Caritas ya Diyosezi ya Byumba ibifashijwemo n’Umuterankunga FAO, yatanze ibikoresho muri Koperative TIM (Tera Imbere Mworozi) ikorera ku Rwesero mu murenge wa Bukure.
Ibikoresho byatanzwe ni ibi bikurikira :
- Amagare 20
- Ibicuba 20
- Utwuma 80 dukoreshwa mu gupima ubuziranenge bw’amata agemurwa.
Ibyo bikoresho bikaba bifite agaciro ka miliyoni eshatu n’ibihumbi magana inani na makumyabiri y’amafaranga y’u Rwanda 3.820.000FRW.
Umuhango wo gutanga ibyo bikoresho waranzwe n’ibyishimo byinshi by’abanyamuryango b’iyo Koperative bishimiye iyo nkunga ikomeye izabafasha kongera umukamo no kugeza amata ku isoko mu buryo buboroheye.
Umuyobozi wa Caritas Byumba, Padiri Emmanuel RUTSINDINTWARANE mu ijambo rye, yashimiye FAO, asaba n’abanyamuryango ba TIM kuzakoresha neza ibyo bikoresho bahawe.Yabamenyesheje ko nta wemerewe gukoresha ayo magare mu bikorwa bitajyanye n’ubworozi.
Bwana Juvénal KABILIGI wari uhagarariye FAO, yasabye abo borozi gushyiraho akabo bakagena amategeko agenga ikoreshwa ry’ayo magare, ndetse bagashaka uko bazashyiraho stock y’ibikoresho byazabafasha mu gusimbuza ibizaba bishaje.Yabijeje ko muri iki gihe cy’imyaka itatu bagikorana na koperative yabo, FAO izakomeza kubafasha no mu bindi bazabona bakeneye.
FAO kandi yemeye kuzigisha bamwe mu bamyamuryango ba koperative nabo bakazigisha bagenzi babo uburyo bwo gukanika ayo magare aramutse agize ikibazo.
Uwari uhagarariye ubuyobozi bwa leta, bwana KARYANGO Elisee S\E w’umurenge wa Bukure yashimiye Caritas na FAO kubw’iyo nkunga bateye TIM, ashimira n’abo baturage bagize igitekerezo cyo kwishyira hamwe.Yasabye abanyamuryango ba TIM kuzakoresha neza ayo magare n’ibicuba byiza bahawe.


text:
Umaze igihe ukorera Imana ariko urongeye uhamagarwa bundi bushya guhera uyu munsi. Pst Gaudin
Maze umwe mu Baserafi araguruka, aza aho ndi afite ikara mu ntoki ryaka yakuje urugarama ku gicaniro, arinkoza ku munwa arambwira ati “Dore iri rigukoze ku munwa, gukiranirwa kwawe kugukuweho, ibyaha byawe biratwikiriwe.” Numva ijwi ry’Umwami Imana riti “Ndatuma nde, ni nde watugendera?” Maze ndavuga nti “Ni jye. Ba ari jye utuma.” (Yesaya 6:6-8)
Sinzi imyaka umaze ukorera Imana, sinzi igihe wahereye uhanura cyangwa ubwiriza. sinzi ibyo Imana yagukoresheje kuburyo byaba bimaze kuba nk’Inkovu z’Imiringa cyangwa wivuga imyato ya kera? Imana uko yari ejo n’uyumunsi niko ikiri. Kandi ntizigera ihinduka. Ndashaka kukwibutsa ikintu gikomeye ko abantu benshi bakorera Imana ariko hari igihe kigera ukabona ukwiye kwisubiraho no kongera gukorera Imana bundi bushya nyuma yo kwisuzuma ugasanga hari ahandi utari wagera.
Usomye mu gitabo cya Yesaya 6:8 Imana yongera guhamagara Yesaya bundi bushya nyuma yo kumweza no kumukoza ikara kumunwa. Hari abantu benshi bamaze igihe bahanura ariko bakwiye kongera gukozwaho ikara, abahanuzi, abashumba, abaririmbyi...bose bakwiye kongera gukozwa ikara ku munwa kugira ngo babashe kongera kubona ko barebwa no gukorera Imana by’UKURI.
Abasenga data bakwiye kumusenga mu kuri no mu Mwuka, ndakwinginze ngo niba uri umukozi w’Imana wisuzume, aho ntiwaba umeze nka Yesaya wahanuraga iyo myaka yose kandi yanduye umunwa ndetse atuye no hagati yabanyaminwa yanduye? Usomye Zaburi ya mbere uhasanga imibereho y’abantu bazi Imana badakwiye kwicarana n’abanyaminwa yanduye.
Benedata niba witwa umukozi w’Imana ukwiye kuba utiyiziho umunwa wanduye, kandi ukwiye gusaba Imana kugukoresha mu bundi buryo, Imana buri gihe idukura mubwiza itujyana mubundi, ntiyifuza abantu bakomeza guhanura cyangwa gukorera Imana mu mavuta ya kera, ahubwo irishaka gutanga Imbaraga shya zabasha guhagana n’ububi bwo muri iyi minsi yanyuma. Mdashaka kubahamiriza ko abantu bari basanzwe bitwa ko bakorera Imana niba hatabayeho kongera kwisuzuma IMANA itakomeza kubakoresha.
Iki ni igihe Imana ihagurukije abasore n’Inkumi, bameze nka ba Yefuta, barezwe n’ Imana kandi bagiye kurwanira umurimo w’ Imana, abo bagiye kubona imyanya ikomeye mu buyobozi bw’Ibihugu mu matorero ndetse n’ahandi hose hashobora kuba hakeneye impinduka, kugira ngo ubwami bw’Imana burusheho kwaguka. Niba urimo gusoma ubu butumwa ndashaka kukumenyasha ko niba witeguye kwakira Imbaraga shya zo gukorera Imana ugiye kubona igitangaza!
Umuntu wese witeguye guhaguruka akavuga ijambo rya Kristo ashize amanga agiye guhambwa Imbaraga zo kurimbura ibyari byarubatswe na Satani, azasenya ibihome by’uburiganya kandi atere imbuto nziza ya Kristo, kandi Imana izayikuza. Uyu munsi ijwi ry’Imana nawe rirakubaza riti ese ni nde watugendera?
Mwene data Imana yaguhaye igikundiro, yaguhaye amafaranga ngo ube intumwa mu cyimbo cyayo . Abaroma 1:5. sinzi ibintu ubona Imana yaguhaye, ariko buri muntu azabazwa icyo yahawe, Morodekayi abwira Esiteri ati ahari Impamvu wabaye umwami kazi yari iyi. Ubona Impamvu Imana ikikurekeye kw’isi ari iyi he? Impamvu Imana iguhaye akazi, kumenyekana, gukorana n’abakomeye, n’ibindi ari iyi he? ukwiye kuba intumwa mukimbo cya Kristo!
Ndabakunda abakorera umwami mutaryarya!
Pastor Gaudin Mutagoma
Tel: 0784145787


text:
Mbanje kubasuhuza mwe abakunzi b’ikinyamakuru Imirasire.com .Niyise Mutimukeye ndagisha inama.
Dore uko ibintu bimeze ndi umumama,ndibana mfite imyaka 42,mfite abana biga muri secondaire.
Nyuma y’igihe kinini cyane ntagira umugabo,hari uwo twaje gukundana ndetse ambera umuhoza nanjye mubera undi!Igihe tumaranye rero arashaka ko tubana ndetse ko twese nta kidukoma imbere.Ndetse we rwose ntashaka ko turenza ukwa 8 tutarabana!
Nagize gutya rero nsa nkubiganiriza abana ariko mbivuga nka blague ngirango ndebe reaction!!!Hhaaaaa abana barantsembeye bati ndidushaka ko ushaka umugabo atazakuzengereza nkuko papa yari yarakuzengereje!!
Nsa nkubasobanurira ho gato ariko bantera utwatsi!!
None ko uwo mugabo mukunda nawe akaba ankunda cyane ko twese situation y’urushako rwacu isa,abana banjye ko badashaka ko nshaka,kandi abe baranshaka bahora babwira se bati zana uriya mumama rwose numubyeyi,none abanjye wapi ntibashaka kumva mvuga n’uwo mugabo!!Mbigenze nte?Ndeke umugabo nitangire abana?Nshake se mbabaze abana?Mbigenze nte?Ese ko imyaka 40 ari mike cyane ko no ku isura undebye yagirango mfite 35,ndekere aho uwo mugabo tujye twinezeza gusa?Ko se ashaka ( umugabo) ko twongera tukubaka urugo muhakanire koko.
Ikindi kandi uyu mugabo twemeranijwe ko nta wundi mwana tuzabyara ko tugomba kurera abo dufite kandi tukabashakira ibishoboka byose.
Bavandimwe arijye ari uyu mugabo ntan’umwe ufite icyo aprofita undi twese twahuye twishoboye.Urukundo rwacu ni urw’ukuri.
Nimungire inama mbigenze nte?
Murakoze


text:
Ese wifuza gusoma iyi ngingo mu %%?
Bibiliya kuri interineti | BIBILIYA-UBUHINDUZI BW'ISI NSHYA
Ese wifuza gusoma iyi ngingo mu %%?
2 Nuko umumarayika wa Yehova+ ava i Gilugali+ arazamuka ajya i Bokimu,+ aravuga ati “nabakuye muri Egiputa mbazana mu gihugu narahiye ba sokuruza ko nzabaha.+ Nanone naravuze nti ‘sinzigera nica isezerano nagiranye namwe.+
2 Namwe ntimuzagirane isezerano n’abaturage b’iki gihugu.+ Muzasenye ibicaniro byabo.’+ Ariko ntimwanyumviye.+ Mwabikoreye iki?+
3 Nanjye rero naravuze nti ‘sinzirukana abo baturage imbere yanyu, kandi bazababera umutego,+ imana zabo zibabere ikigusha.’”+
4 Umumarayika wa Yehova akimara kubwira ayo magambo Abisirayeli bose, baraturika bararira.+
5 Aho hantu bahita Bokimu, bahatambira Yehova ibitambo.
6 Yosuwa amaze gusezerera Abisirayeli, baragenda buri wese ajya muri gakondo ye, bigarurira icyo gihugu.+
7 Abantu bakomeje gukorera Yehova igihe cyose Yosuwa yari akiriho, no mu gihe cyose cy’abakuru ba Isirayeli basigaye Yosuwa amaze gupfa, bo bari barabonye imirimo ikomeye yose Yehova yakoreye Isirayeli.+
8 Hanyuma Yosuwa mwene Nuni, umugaragu wa Yehova, apfa afite imyaka ijana na cumi.+
9 Bamuhamba mu isambu yo muri gakondo ye i Timunati-Heresi,+ mu karere k’imisozi miremire ya Efurayimu, mu majyaruguru y’umusozi wa Gashi.+
10 Ab’icyo gihe bose na bo barapfa basanga ba sekuruza,+ havuka abandi batigeze bamenya Yehova cyangwa ibyo yakoreye Isirayeli.+
11 Abisirayeli batangira gukora ibibi mu maso ya Yehova+ no gukorera Bayali.+
12 Nuko bata Yehova Imana ya ba sekuruza yabakuye mu gihugu cya Egiputa,+ bakurikira izindi mana zo mu mahanga yari abakikije+ kandi barazunamira, barakaza Yehova.+
13 Uko ni ko bataye Yehova bagakorera ibishushanyo bya Bayali na Ashitoreti.+
14 Ibyo byatumye Yehova arakarira Abisirayeli cyane+ abahana mu maboko y’abanyazi barabasahura,+ abagurisha mu maboko y’abanzi babo bari babakikije,+ ntibaba bagishoboye guhagarara imbere y’abanzi babo.+
15 Aho bajyaga hose ukuboko kwa Yehova kwakomezaga kubarwanya kukabateza ibyago,+ nk’uko Yehova yari yarabivuze, nk’uko Yehova yari yarabibarahiye;+ nuko bagera mu kaga gakomeye cyane.+
16 Icyakora Yehova yabahaga abacamanza,+ bakabakiza amaboko y’ababasahuraga.+
17 Ariko ntibumviraga n’abacamanza babo, ahubwo basambanaga+ n’izindi mana+ bakazunamira. Bateshutse vuba bava mu nzira ba sekuruza bagenderagamo bumvira amategeko ya Yehova.+ Ntibari bameze nka ba sekuruza.
18 Iyo Yehova yabahaga abacamanza,+ Yehova yabanaga na buri mucamanza, agakiza Abisirayeli ukuboko kw’abanzi babo mu gihe cyose uwo mucamanza yabaga akiriho; Yehova yabagiriraga impuhwe+ akumva gutaka kwabo batakishwaga n’ababakandamizaga,+ n’ababagiriraga nabi.
19 Iyo umucamanza yapfaga, basubiraga inyuma, bagakora ibibarimbuza kurusha ba sekuruza, bagakurikira izindi mana bakazikorera, bakazunamira.+ Ntibarekaga ibyo bikorwa byabo no kwigomeka kwabo.+
20 Amaherezo Yehova arakarira cyane+ Abisirayeli, aravuga ati “kubera ko iri shyanga ryishe isezerano+ nagiranye na ba sekuruza ntirinyumvire,+
21 nanjye sinzongera kugira ishyanga na rimwe nirukana imbere yabo mu yo Yosuwa yasize ubwo yapfaga,+
22 kugira ngo nyageragereshe+ Abisirayeli, menye niba bazakomeza inzira ya Yehova bakayigenderamo nk’uko ba sekuruza bayigenderagamo, cyangwa niba batazayigenderamo.”
23 Nuko Yehova areka ayo mahanga ntiyahita ayirukana,+ kandi ntiyari yarayahanye mu maboko ya Yosuwa.
Yohereze
Yohereze
BIBILIYA-UBUHINDUZI BW'ISI NSHYA
Abacamanza 2
Ikinyarwanda
Somera Bibiliya kuri interineti
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Nyuma yo kubabwira imiterere y’umwana witwara kiyobozi (coleric) n’uburyo ababyeyi bamufasha gukura neza adahutajwe, uyu munsi Muhimakazi Diane arababwira imiterere cyangwa imyitwarire y’umwana ucecetse (melancholic),ibimuranga n’uburyo yafashwa agakura neza.
Imiterere cyangwa imyitwarire y’umuntu ukuze iba ifite inkomoko mu bwana bwe, aba ari wawundi wari ufite imyaka ibiri ndetse n’itatu. niyo mpamvu rero ababyeyi bakwiriye kumenya imyitwarire cyangwa se imiterere y’abana babo kugira ngo barusheho kubafasha mu mikurire yabo batabahutaza.
Imwe mu myitwarire iranga abana bacecetse ( badakunda kuvuga)
Ntavuga menshi : Usanga adakunda kuvuga ,ahora atuje ,niyo atanze igitecyerezo agitanga atuje kandi buhoro. Umubyeyi ufite bene uyu mwana aba asabwa kumwumva kandi akita kubyo avuga cyangwa ashaka kuko nta kundi aba azabivuga kutari uko nguko.
Kwitegereza (observer) : Ni umwana urangwa no kwitegereza acecetse , nta kintu gipfa kumucika. Usanga bene abo bana bakunze kuba abahanga mu ishuri kuko bakurikirana buri kantu kose bitonze. Umubyeyi rero aba agomba kumuha urugero rwiza kuko ibyo akora byose umwana aba abireba.
Gukunda kwibutsa : Kuko atajya yibagirwa akunda no kwibutsa byaba ibyo abantu bamusezeraniye, byaba ari akazi yahawe gukora ko yakarangije n’ibindi. Kumusezeranya ibintu ntubikore biramubabaza kandi agahora abyibuka.
Kutagaragaza ibyishimo cyane : Umwana ucecetse ntapfa kwishima ,usanga niba hari ikintu umuguriye agushima ati urakoze gusa kuburyo ushobora kugira ngo ntiyishimye kandi ariko yishima. Ntabwo asahinda ngo uboneko koko yari agikeneye nk’uko hari abandi bishima bakabigaragaza. Icyo gihe kwishima kwe umubyeyi abibwirwa nuko amushimiye ndetse n’uburyo yita kucyo wamuguriye.
Ashobora kurenganwa : Kubera ko ari umwana udakunda kuvuga usanga akunda kurenganwa. Nk’urugero mama we akamubwira ati kora iki cyangwa jya aha naha nkaho atamubwiye ko afite impamvu runaka agapfa kujyayo atanabishaka ati ntiteranya. Umubyeyi asabwa kumuganiriza buhoro akamubaza utuntu dutuma afunguka akavuga . Ashobora nkomujyana ahantu akamugurira akabombo akamugurira igikinisho akamuganiriza ibisanzwe noneho akabigira ibintu bihoraho kugira ngo azajye anamuganiriza no ku bintu runaka byerekeye ubuzima bwe bwite kuko abadakunda kubivuga.
Abana bacecetse bagereranwa n’inzu nziza ariko ifunze kuburyo utamenya ikiyirimo imbere, nabo rero bagaragara inyuma ari abanyamahoro ariko ukaba utamenya ibyo bashaka cyangwa ibyo badashaka.
Umubyeyi ufite abana benshi aba agomba no kumenya imiterere yabo kuko iyo harimo bene nk’uyu mwana ucecetse arabangamirwa kuko usanga afatwa nk’abandi bose nyamara akeneye umwihariko we wogufashwa kuko aba ateye ukwe.
Imiterere y’abana ishyirwa mu byiciro bitanu, tumaze kubagezaho ibyiciro bibiri tuzakomeza ubutaha tubagezaho ibindi byiciro bisigaye n’uburyo bwo gufashwa kuri abo bana batandukanye mu myitwarire kugira ngo bakure neza.
Urwego News
Imyororokere
Imiterere y’abana bacecetse (Melancolic)n’uko bitabwaho
Nyuma yo kubabwira imiterere y’umwana witwara kiyobozi (coleric) n’uburyo ababyeyi bamufasha gukura neza adahutajwe, uyu munsi Muhimakazi Diane arababwira imiterere cyangwa imyitwarire y’umwana ucecetse (melancholic),ibimuranga n’uburyo yafashwa agakura neza.


text:
Nyuma yo guhabwa ubutumwa mu mpera z’ukwezi kwa Nzeri 2013 n’Umwepisikopi, gukora umwiherero wabereye Remera-Ruhondo, tariki 12/10/21013 , ku cyicaro cya Diyosezi, saa tatu, Nyiricyubahiro Musenyeri Seriviliyani NZAKAMWITA afatanyije n’Igisonga cye Musenyeri Alfred RUTAGENGWA, bakoze inama n’Abapadiri Bakuru, Abapadiri babungirije, Abafureri n’Ababikira bahagarariye Imiryango y’Abihayimana ikorera muri Diyosezi n’Abakiristu bahagarariye abandi mu Nama Nkuru z’Amaparuwasi ya Diyosezi. Inama ihumuje habaye Misa yo gushimira Imana.
Muri iyo nama, Umushumba wa Diyosezi yasobanuye ibyakozwe muri uyu mwaka w’ukwemera. Yavuze ko Ikenurabushyo rizashingira ku muryango hitabwa cyane cyane ku Ihuriro ry’ingo, Iyogezabutumwa ry’abana n’urubyiruko, n’Imiryango-remezo. Yagarutse kandi ku butumwa bwa Sinodi Nyafurika yo 2009 nk’uko bwatangajwe na Papa Benedigito wa XVI mu gatabo yise « Africae munus », mu Kinyarwanda tukaba twabwita « Umurimo Abanyafurika bahamagarirwa gukora » ; maze yibutsa ingingo nyamukuru ubwo butumwa bugarukaho ari yo « Kiliziya iharanira kandi yubaka ubwiyunge, ubutabera n’amahoro (L’Eglise au service de l’unité, justice et réconciliation).
Imirongo migari izaranga umwaka w’Ikenurabushyo dutangiye yasobanuwe na Musenyeri Alufedi RUTAGENGWA agira ati : « Nk’uko byagaragaye mu nama nyungurana-bitekerezo twagiranye kuva ku wa 11 kugeza ku wa 13 Kanama 2013, ndetse bikanasohoka mu myanzuro y’iyo nama ; uyu mwaka w’Ikenurabushyo muri Diyosezi yacu tuzaharanira guhuza ukwemera n’ibikorwa (Yakobo 2,14-26), tubinyujije mu gutegurira abo dushinzwe guhabwa neza Amasakaramentu, twita ku gucunga neza ibyo dushinzwe kandi tugaragaza urukundo rw’Imana muri byose ; dore ingingo fatizo tuzifashisha mu gusuzuma ishyirwa mu bikorwa by’ibyo twiyemeje :
1. Insanganyamatsiko y’uyu mwaka: « TUMURIKIWE N’UKWEMERA TWUBAKE KILIZIYA YACU »
2. Ubwigishwa : Gukurikiza gahunda imwe yatanzwe na Diyosezi ya Byumba;
3. Uburezi : Kugaragaza ibikorwa mu mashuri gatolika yose;
4. Caritas : Ibikorwa bihoraho muri buri Paruwasi nko gutegura umunsi w’abarwayi no gusura ibitaro n’amavuriro dufasha abatagira kivurira;
5. Abagarukiramana : Kugaragaza ibibazo byose bijyanye na Pastorale y’Abagarukiramana no gutegura « ingendanyi » abayirimo bakwifashisha;
6. Umutungo : Kugaragaza neza imitungo ya Kiliziya n’ibyangombwa biyiranga;
7. Icungamutungo : Gukoresha Logiciel de comptabilité imwe muri Diyosezi ; kugira abakurikirana icungamutungo muri buri paruwasi ;
8. Igenzura : Raporo buri gihembwe ku mutungo n’ibikorwa bya Pastorale ;
9. Amahugurwa : Hazaba amahugurwa ku bwigishwa no ku gukoresha ya Logiciel de comptabilité yavuzwe haruguru ;
10. Mu rwego rwo guteganyiriza abasaseridoti ba Diyosezi ya Byumba, hemejwe ko habaho muri buri Paruwasi agaseke ko gushimira buri cyumweru cya IV cy’ukwezi. Hazubakwa kandi inzu mberabyombi(Salle polyvalente) ku Rwesero mu rwego rwo guteganyiriza abasaseridoti ba Diyosezi ya Byumba ».
Mu ntangiriro ya Misa hatanzwe ubuhamya ku mboto z’umwaka w’ukwemera. Misa ihumuje, Umwepisikopi yakoze umuhango wo gutanga urumuri rutangiza umwaka w’Ikenurabushyo 2013-2014. Yahaye urumuri buri Padiri Mukuru n’abapadiri bamwungirije, abahagarariye Imiryango y’Abihayimana bakorera muri Paruwasi bari kumwe n’abakirisitu 2 cyangwa 3 bahagarariye abandi ngo barugeze kubo bahagarariye.
Mu gihe muri Diyosezi yacu Umwaka w’Ukwemera wasojwe ku wa 12 Ukwakira 2013, mu rwego rwa Kiliziya y’isi yose uzasozwa n’umunsi wa Kristu Umwami tariki 24 Ugushyingon 2013.
Hakurikiyeho ubusabane bwabereye mu kigo cy’amahugurwa cya Diyosezi n’umugisha w’Umwepisikopi.


text:
Kimwe mubigaragaza umuntu wacu w’imbere uko ateye, ni ibyemezo dufata kubyo duhura nabyo mu buzima.
Urugero :Ushobora kuba wubahaga umuntu umurebeye ku gihagararo, mwagendana umwana muto yamutera icyondo, wakumva ibitutsi amututse ugatangira kumwaka icyubahiro wamuhaga! Biragaragara ko gufata icyemezo ( decision making) atari ibyo guhubukirwa, kuko nibyo bigaragariza abandi uwo turiwe by’ukuri. Burya umuhanga wo kwesa imihigo akaba indashyikirwa, ntategura ibyo azakora gusa, yibuka no kureba aho abandi baguye agashyiraho ibyo atazigera akora ( kirazira)
Twifashishije ijambo ry’Imana Turabona ko Kizira gufata icyemezo icyo aricyo cyose ufite uburakari! Kuko bwagukoresha amakosa ukicuza nyuma ntacyo ugihinduye!
Yakobo1:19-20: "Nuko rero bene Data bakundwa, umuntu wese yihutire kumva ariko atinde kuvuga, kandi atinde kurakara, kuko uburakari bw’abantu budasohoza ibyo gukiranuka kw’Imana."
Wabigeraho ute? #1Itoze gutega amatwi abandi, umenyeko nabo hari ikiza cyabavamo
#2 Nihavugwa ikitakunogeye, ntuhite uzamuka ubanze utuze,usubize witonze
#3 Itoze kuvuga nkutanga igitekerezo, aho gutanga amahame ndakuka
#4 Jya wemera ko utumva ibintu kimwe nawe wese ataba akurwanya
#5 Ntukibagirwe Gusaba Imana kuguha umutima wumva abandi ( flexible mind) kandi utababazwa n’ikije cyose
Ba uw’umumaro mw’isi y’imburamumaro!
Nufashwa ufashe n’abandi.
Pastorviva.pcm@gmail.com Power of Change Ministries


text:
Umunyamakuru Peace Nicodem mu Byishimo byinshi yishimira Kurangiza icyiciro cya kabiri cya kaminuza-AMAFOTO
Yanditswe na
Imanishimwe Dieudonne August 26, 2017
Umunyamakuru Peace Nicodem Nzahoyankuye uzwi cyane kuri Radio ya Magic Fm ukora ikiganiro Magic Gospel Mix kuri uyu munsi tariki ya 25 Kanama 2017 wamubereye umunsi w’ amateka atazibagirana mu […]
Umunyamakuru Peace Nicodem Nzahoyankuye uzwi cyane kuri Radio ya Magic Fm ukora ikiganiro Magic Gospel Mix kuri uyu munsi tariki ya 25 Kanama 2017 wamubereye umunsi w’ amateka atazibagirana mu buzima bwe ,azamurira uwiteka icyubahiro imufashije gusoza icyiciro cya kabiri cya kaminuza.
Peace Nicodem umunyamakuru ukorera Magic Fm mu Rwanda ku munsi wo ku wagatanu Tariki ya 25 Kanama 2017 nibwo yahawe impamyabumenyi y’ icyiciro cya kabiri cya kaminuza mw’ ishami ry’ Itangazamakuru , nkuko yabitanagarije ibyiringiro.rw yishimiye cyane uyu munsi w’ amateka kuri we mu buzima atangazako ashima Imana yabanye nawe mu gihe cyose yamaze yiga abaonera no gushimira cyane umubyeyi umubyara ( Nyina ) .
yagize ati :” Ndishimye cyane bikomeye, sinabona icyo navuga, icyubahiro cyose kibe icy’Imana. Kwiga byarangoye cyane ariko birangiye neza ndanyuzwe. Ndashimira umubyeyi wanjye cyane (mama), inshuti n’abavandimwe.”
Peace Nicodem utarorohewe mu rugendo rwa masomo yagize dore ko we atangzako byari bikomye ubu afite amashimwe menshi ashima Imana yabanye nawe kuva atangiye kwiga mu mashuli abanza , ayisumbuye n’ aya Kaminuza ubu akaba asoje ay’ icyiciro cya kabiri cya kaminuza
IBYIRINGIRO.RW
(Visited 19,498 times, 1 visits today)
Ibitekerezo